Proti Plesu akademikov vo Viedni demonštrujú tisícky ľudí

VIEDEŇ. Rádovo tisícky ľudí vyšli v piatok večer vo Viedni do ulíc, aby demonštrovali proti tradičnému Plesu akademikov, na ktorom sa v priestoroch Hofburgu zúčastňujú obvykle osobnosti zo stredopravicového a pravicovo-extrémistického prostredia. Líder medzičasom vládnej Slobodnej strany Rakúska (FPÖ), vicekancelár Heinz-Christian Strache s manželkou je už v dejisku podujatia, ktoré sprevádzajú zvýšené bezpečnostné opatrenia, informovala tlačová agentúra APA. Podľa polície smerovalo po 18.00 h od viedenskej univerzity smerom na námestie Karlsplatz okolo 4000 demonštrantov, pričom sa ich počet podľa aktualizovaných informácií policajných zložiek zvýšil pred 20.00 h na dvojnásobok. Organizátori protestnej akcie hovorili už skôr o účasti 10-tisíc ľudí. Priebeh pochodu nenarušili až na ojedinelé odpaľovanie zábavnej pyrotechniky žiadne incidenty. Po vopred určenej trase demonštranti kráčali na Karlsplatz, kde bol naplánovaný ich prvý míting. Odtiaľ budú pokračovať až k okoliu prvej divadelnej scény krajiny - Burgtheatru. Hlavným terčom kritiky demonštrantov je dolnorakúsky volebný líder slobodných Udo Landbauer, ktorý sa ocitol v paľbe ostrej kritiky v súvislosti s antisemitskými spevníkmi jeho organizácie Germania. Líder FPÖ Heinz-Christian Strache aj v reakcii na prípad Landbauer ešte v piatok predpoludním avizoval, že chce z tohtoročného Plesu akademikov urobiť fórum proti antisemitizmu. Pre antisemitov, ako vyplýva z jeho aktuálneho vyhlásenia, niet miesta ani v radoch slobodných, ani na Plese akademikov za účasti okolo 2500 hostí. O tejto téme chcel vicekancelár hovoriť aj v otváracom vystúpení podujatia v predvečer sobotňajšieho Medzinárodného dňa pamiatky obetí holokaustu.


V Luxemburgu neuspel ani štvrtý slovenský kandidát na dodatočného sudcu

BRATISLAVA. Ani štvrtý kandidát na post dodatočného sudcu Všeobecného súdu Európskej únie v Luxemburgu Michal Kučera podľa informácií agentúry SITA neuspel. Pre agentúru to potvrdili viaceré zdroje, pričom Kučeru neodporučil poradný výbor. Kučera bol v poradí štvrtým kandidátom, ktorého zvolila Súdna rada SR. Pred ním sa o tento post uchádzala súčasná verejná ochrankyňa práv Mária Patakyová, Radoslav Procházka a Ivan Rumana.Slovensko je jedinou krajinou, ktorá nevie obsadiť tento post už od roku 2016. Zároveň sme jedinou krajinou, ktorej odmietli viac ako dvoch kandidátov.


Ak chcete darovať dobrý darček, musíte prestať myslieť na seba

Pri výbere daru váš mozog pravdepodobne spraví hneď niekoľko chýb.

BRATISLAVA. Škaredý vlnený sveter, ktorý nesedí, sada nudných sivých ponožiek, váza z farebného skla alebo kniha, ktorú ste prečítali už pred polrokom. S nadšením otvárate starostlivo zabalený vianočný darček, len aby ste objavili niečo, čo sa vám vôbec nepáči a nijako vám neposlúži. Ak sa vám darček nepáči, neznamená to, že ste zlý a nevďačný človek. Osoba, ktorá vám dar dala, urobila niekoľko chýb v uvažovaní. Vedci sa tieto chyby rozhodli opísať a ukázať ako im predísť. „Zdalo sa nám, že pri dávaní darčekov je nejaký základný mechanizmus, ktorý poháňa všetky tieto chyby. Chceli sme zistiť, čo presne za tým je,“ povedal pre magazín Scientific American Jeff Galak, odborník na marketing a spoluautor novej štúdie v psychologickom časopise Current Directions in Psychological Science. Skúmanie obdarúvania sa môže zdať trochu povrchné. Darčeky však dáva takmer každý človek a ročne na ne ľudia minú niekoľko stoviek miliárd dolárov. Ak niektoré z nich skončia na poličke zapadnuté prachom alebo ich obdarovaný človek vymení v obchode za niečo iné, tak je koncept darovania dosť neefektívny nielen zo sociálnej ale aj ekonomickej stránky. Túto myšlienku predstavil už v roku 1993 ekonóm Joel Waldfogel v žurnále American Economic Review. Ukázal, že darčeky v skutočnosti ničia hodnotu tovaru. Darca totiž zaplatí za dar omnoho viac, ako by bol príjemca ochotný za rovnakú vec minúť sám. Waldfogel zistil, že len v USA celkový rozdiel v reálnej a vnímanej cene daru tvoril 12 miliárd dolárov. Kým niekomu darujete sveter, ktorý mu vôbec nebude sedieť, spália sa pri jeho výrobe a dovoze fosílne palivá, padnú stromy na papier, do ktorého ho zabalíte a prejdú hodiny práce predavača, ale aj hodiny, počas ktorých sa budete snažiť sveter nájsť v obchode. A to všetko len preto, aby ste niekomu dali niečo, čo nielenže nechcel, ale nebude mu to ani dobré. Zdroje by však mohli byť použité omnoho rozumnejšie, keby ľudia darovali druhým to, čo si skutočne želajú. Vedci už dlho vedia, že ľudia nevedia predvídať potreby a želania druhých. Môže za to vlastnosť každého človeka – egocentrizmus. Neznamená to automaticky, že druhým dávame taký dar, aký by sme chceli sami dostať. Len sa pri rozmýšľaní o darčeku pozeráme na vec zo zlého uhla pohľadu. „Pri uvažovaní sa zameriavame na samotný okamih darovania a otvorenia darčeku. Namiesto toho, aby sme sa zamysleli nad tým, čo sa stane s darčekom o týždeň. Bude sa mu stále páčiť?“ vysvetľuje Galak. Človek, ktorý obdarúva, teda myslí na moment, keď niekto otvorí jeho darček a na tvári sa mu zjaví úprimná či neúprimná radosť z daru. Obdarovaný človek sa však podľa štúdie zameriava viac na samotný darček a to, či je užitočný, potrebný a či neskončí na hŕbe nepoužívaných vecí. Existuje mylná predstava, že najlepšie dary sú tie, ktoré sú nečakané. To však nie je pravda. Najlepšie darčeky sú tie, ktoré presne zodpovedajú tomu, po čom príjemca skutočne túži. Z prvotnej chyby pri uvažovaní nad darom robia ľudia ďalšie chyby pri výbere darčeku. Podľa autorov tak radšej vyberajú zábavný dar ako dar užitočný. Ľudia tiež chcú, aby bol ich dar prekvapením. To je vlastne aj podstata obdarúvania. Preto darčeky balíme do krásneho papiera a čakáme na reakciu pri jeho otvorení. Prekvapenie sa však často zmení na sklamanie. Ďalšiu chybu robia ľudia aj pri cene darčeku - drahá vec je podľa nich cennejšia. Drahší dar však nepoteší, ak nie je užitočný alebo ak by za rovnakú cenu mohli ľudia dostať viac. Aj Waldfogelova štúdia z roku 1993 ukázala, že ľudia by za dar nedali toľko peňazí, ktoré naň minul darca. Ak by im dal niekto darčeky v hodnote 508,90 dolára, radšej by boli, keby dostali peniaze priamo na ruku aj v nižšej hodnote, priemerne v hodnote 462,10 dolára. Ak chcete darovať dobrý darček, musíte podľa autorov štúdie ubrať z vlastnej márnivosti. Ak sa vám aj dar nezdá až taký dobrý, ale viete, že druhá osoba ho potrebuje alebo chce, mali by ste ho kúpiť. „Existuje mylná predstava, že najlepšie dary sú tie, ktoré sú nečakané. To však nie je pravda,“ vysvetľuje ďalej Galak. „Najlepšie darčeky sú tie, ktoré presne zodpovedajú tomu, po čom príjemca skutočne túži.“ Preto ak neviete, čo ten druhý chce, je najlepšie sa ho na to priamo opýtať a povýšiť spokojnosť príjemcu nad moment prekvapenia, ktorý slúži na potešenie nám. DOI: 10.1177/0963721416656937 Tento text ste mohli čítať vďaka tomu, že platíte za obsah. Vážime si to.


Pápež František stanovil štvrtý spôsob nadobudnutia svätosti

Ide o prvú zmenu hlavných požiadaviek ohľadne svätosti za niekoľko uplynulých storočí.

VATIKÁN. Pápež František vydal nové nariadenie, ktoré načrtáva novú, štvrtú cestu k možnému vyhláseniu za svätého. Oznámili to vatikánske zdroje, ktoré cituje agentúra AP. Až dosiaľ si začatie zvažovania svätosti v katolíckej cirkvi vyžadovalo mučenícku smrť, život plný hrdinských hodnôt alebo jasnú sväteckú povesť. Štvrtým spôsobom nadobudnutia svätosti má byť podľa Františka splnenie podmienky, že kandidát žil dobrý katolícky život a slobodne prijal istú a predčasnú smrť v prospech iných. Ide o prvú zmenu hlavných požiadaviek ohľadne svätosti za niekoľko uplynulých storočí, zdôrazňuje AP. Na základe novej podmienky musí byť kandidátovi prisúdený najmenej jeden vykonaný zázrak ešte pred jeho blahorečením, prvým krokom k jeho vyhláseniu za svätého. Mučeníctvo, teda zabitie z nenávisti k prejavom viery, si však nevyžaduje učinenie zázraku.


Nemocnice čakajú zmeny, ministerstvo predstavilo novú koncepciu

Zmeny by sa mali týkať času hospitalizácie, počtu lôžok či starostlivosti o pacientov.

BRATISLAVA. Slovenské nemocnice by mali v najbližších 12 rokoch prejsť zmenami. Počíta s tým nová koncepcia rozvoja ústavnej, teda lôžkovej starostlivosti, ktorú v piatok predstavili na ministerstve zdravotníctva. Toľko dní z roka strávi priemerne na lôžku v nemocnici pacient. Oznámili to ministerka zdravotníctva Andrea Kalavská (nominantka Smeru) a premiér Peter Pellegrini (Smer) po tlačovej konferencii na ministerstve zdravotníctva. Zmeny by sa mali týkať času hospitalizácie, počtu lôžok, upraviť by sa mali počty výkonov a posilniť by sa mohla domáca starostlivosť o pacientov. Nemocnice by sa mali rozdeliť do troch typov. Posilnia sa agentúry domácej starostlivosti, aby mohli byť pacienti liečení v domácom prostredí. V nemocnici prvého typu by bola poskytovaná všeobecná zdravotná starostlivosť, nemocnice druhého typu by boli špecializované a vysokošpecializované by boli nemocnice tretieho typu, kde by sa robili napríklad kardiozákroky, vysvetlila ministerka. "Definovali sme, čo je nemocnica, ktorá musí byť dostupná, a naopak, ktoré typy hospitalizácií má zmysel koncentrovať do väčších oddelení," uviedol šéf štátnej Všeobecnej zdravotnej poisťovne (VšZP) Miroslav Kočan. Upraviť by sa mali pravidlá týkajúce sa počtu výkonov, mala by sa sledovať úspešnosť vyliečených pacientov. V súčasnosti je podľa rezortu veľa akútnych lôžok a čas hospitalizácií je dlhý v porovnaní so zahraničím. "Svetový trend je skracovať dobu hospitalizácií, robiť viac jednodňovej starostlivosti," povedala ministerka Kalavská. Cieľom je teda aj znížiť počet akútnych lôžok a zvýšiť počet tých pre dlhodobo chorých. "Tiež posilniť agentúry domácej starostlivosti, aby mohli byť pacienti liečení v domácom prostredí," doplnila Kalavská. Pacienti by mohli byť kratšie hospitalizovaní, ak sa zvýši počet lôžok dlhodobej starostlivosti a zvýši sa ambulantná starostlivosť. Šéf Inštitútu zdravotnej politiky Ministerstva zdravotníctva Martin Smatana poukázal na to, že ku koncu roku 2017 bolo k dispozícii zaokrúhlene 32 000 lôžok a ich priemerná efektivita využitia bola iba 72 percent. "Naši pacienti boli na lôžku až 8,3 dňa," uviedol s tým, že je to viac ako v zahraničí. V nových kategóriách by nemocnice mali mať definované pravidlá, čo budú a nebudú môcť poskytovať. "Výsledný cieľ by mal byť v roku 2030 ten, že z 32 000 (lôžok) budeme potrebovať len približne 26 500, ale stále budeme dosahovať každý indikátor kvality výrazne lepší," doplnil. Pacienti sa podľa jeho slov nemusia obávať, že by lôžka chýbali. Šéf VšZP Kočan súhlasí s potrebou znížiť čas hospitalizácie, zároveň však podľa neho nesmie byť ohrozená dostupnosť ústavnej starostlivosti. Vyzdvihol plán podporiť rozvoj ambulantnej aj domácej starostlivosti. Opatrenia by mohli podľa jeho slov znížiť čas hospitalizácie z 8,3 na 6,5 dňa. Podobne ako ministerka poukázal na svetový trend, ktorým je viac prípadov liečených ambulantne. Do akútnej ústavnej starostlivosti by podľa neho mali ísť len tí, u ktorých je to naozaj nevyhnutné. Premiér Pellegrini zdôraznil potrebu reformy. "Zodpovedná vláda sa musí púšťať do reforiem.  Ak chceme o pár rokov prinášať lepšiu zdravotnú starostlivosť, musíme začať už dnes," doplnil. Zdôraznil, že reforma počíta s postupnými krokmi. "Nikto hromadne nepozatvára zo dňa na deň oddelenia. Nesmie byť ohrozená dostupnosť celej zdravotnej starostlivosti," poznamenal. Prioritou musí byť podľa premiéra, aby každý na Slovensku mal dostupnú a kvalitnú zdravotnú starostlivosť bez ohľadu na to, kde žije a z akých sociálnych pomerov pochádza. Radomír Vereš zo súkromnej poisťovne Dôvera označil reformu za zásadnú. Doplnil, že nie je dôležité mať nemocnicu, akúkoľvek, dve ulice za rohom, len aby tam bola, ale dôležité je ísť do nemocnice, kde vedia pacientovi skutočne pomôcť. Koncepciu víta aj súkromná zdravotná poisťovňa Union. "Je to stratégia, ktorá hovorí, kam by sme sa mali uberať," uviedla Elena Májeková z Unionu, ktorá je rada, že na nej spolupracujú poisťovne s ministerstvom.


Austrálsky premiér sa ospravedlní obetiam, ktoré zneužívali kňazi

Vláda si pred piatimi rokmi objednala vyšetrovane sexuálneho zneužívania detí v Austrálii za posledných 90 rokov.

CANBERRA. Austrálsky premiér Malcolm Turnbull sa ospravedlní ľuďom, ktorí ako deti za posledné desaťročia čelili sexuálnemu násiliu zo strany príslušníkov cirkvi a iných inštitúcií. Správa o ospravedlnení prišla po päťročnom vládou objednanom vyšetrovaní zameranom na reakcie inštitúcií na sexuálne zneužívanie detí v Austrálii za posledných 90 rokov. Predseda vlády sa o ospravedlnení vyjadril vo štvrtok v parlamente a okrem iného uviedol, že tak v mene Austrálie urobí koncom roka. Kompetentné orgány v tejto súvislosti vymenujú špeciálnu skupinu, ktorá bude poskytovať rady týkajúce sa formy a obsahu ospravedlnenia.Vláda zároveň vyzvala austrálske štáty, aby podpísali kompenzačný program pre obete, ktorý by sa mal začať od júla. Federálna vláda sa v minulosti stretla s kritikou od mnohých obetí za to, že navrhovala zákaz kompenzácie ľudom, ktorí v mladosti čelili sexuálnemu násiliu a sami sa neskôr stali násilníkmi či páchateľmi vážnych zločinov.


Migranti sa pobili s obyvateľmi Calais, jeden Francúz zomrel

CALAIS. Dvadsaťdvaročný Francúz prišiel o život a ďalšie dve osoby utrpeli zranenia pri bitke so sudánskymi migrantmi, o ktorej v stredu informovali francúzske médiá, medzi nimi aj denník La Voix du Nord. K incidentu došlo podľa tamojších bezpečnostných zdrojov v piatok večer v sociálnom zariadení pre mladých ľudí v Divione juhovýchodne od Calais. Okolnosti, ktoré viedli k vypuknutiu fatálnych prejavov násilia, sú predmetom vyšetrovania, zatiaľ však nie sú známe. Francúzska polícia zadržala štyri osoby vrátane troch Sudáncov, všetci sú v celách predbežného zadržania.


Fortunaligové kluby už poznajú tímy, proti ktorým si zahrajú Slovnaft Cup

Zápasy sú predbežne naplánované na 14. august.

BRATISLAVA. Už všetci účastníci najvyššej slovenskej futbalovej súťaže poznajú mená súperov v 2. kole futbalového Slovenského pohára - 51. ročníku Slovnaft Cupu. V prvom kole sa síce ešte neuskutočnilo päť duelov, no z nich nevzídu súperi pre fortunaligistov. Viac ako 200 klubov bojuje o trofej a právo štartu v Európskej lige 2020/2021. Finále by sa malo konať 1. mája 2020. Úradujúci ligový majster Slovan Bratislava v 2. kole absolvuje zápas na pôde Liptovskej Štiavnice, obhajca prvenstva v SC Spartak Trnava vycestuje do Bánovej. Dunajskú Stredu čakajú Podkonice, Senica si zmeria sily s Rohožníkom, Zlaté Moravce s Lehotou pod Vtáčnikom, Nitra s Veľkým Lapášom, Ružomberok so Švošovom. Na Sereď čaká duel proti Zvolenu, na nováčika najvyššej súťaže Žiar nad Hronom Dolnú Ždaňu zápas proti Selciam, Trenčín pocestuje do Tisovca, Michalovce do Krásnohorského Podhradia a Žilina do Lipian.Predbežne sú súboje 2. kola SC naplánované na stredu 14. augusta, tento termín sa môže zmeniť v súvislosti s možnosťami, potrebami a povinnosťami jednotlivých tímov.


Kauzy SME 2017: Prehovoril aktér únosu prezidentovho syna

Obvinenie Ruska

Deti na súdoch

Kosíkovo svedectvo

Schránkové eurofondy

Bývalý príslušník SIS Ľuboš Kosík v rozhovore pre SME potvrdil, že únos zosnovala tajná služba. Opísal, ako Kováča mladšieho ťahali z auta.

BRATISLAVA. Je jedným z piatich členov komanda SIS, ktoré podľa výsledkov vyšetrovania v auguste 1995 unieslo syna vtedajšieho prezidenta Michala Kováča. Bývalý príslušník tajnej služby Ľuboš Kosík po vyše 22 rokoch prehovoril ako prvý z nich. O únose ešte v roku 1995 vypovedal príslušník sledovacieho odboru SIS Oskar Fegyveres. Stal sa tak korunným svedkom únosu a z obavy o život hneď po výpovedi ušiel do zahraničia. V októbri 1995 SME zverejnilo rozhovor s Fegyvererom, v ktorom únos opísal ako prvý. V decembri 2017 sa opäť cez SME ozval Kosík, ktorý počas vyšetrovania všetko popieral. Teraz potvrdil, že únos zorganizovala SIS. Do nej krátko pred tým prestúpil z polície. "Podobné akcie som robil na polícii bežne v špeciálnej skupine. Pre každého z nás to bola rutinná záležitosť. Ako šofér ste určite niekedy zažili takú situáciu, že vás policajti predbehnú a mávaním ruky alebo terčíkom vás zastavia," opisoval Kosík akciu. Jeho slová sa zhruba zhodujú s tým, čo už v minulosti opísal Fegyveres. Viaceré skutočnosti, ktoré uviedol, sú obsiahnuté aj v obžalobe, ktorou sa po zrušení Mečiarových amnestií opäť zaoberá súd. Kosík opísal, ako na ceste zo Svätého Jura do Bratislavy zastavili auto Kováča mladšieho, vytiahli ho von a odviezli na miesto, odkiaľ ho druhá skupina previezla do Rakúska. Akcia podľa obžaloby mala byť súčasťou diskreditácie vtedajšieho prezidenta, ktorý bol v konflikte s premiérom Vladimírom Mečiarom. Aj keď Kosík účasť na únose potvrdil, odmietol, že by konal vedome. Skutočnosť, že ide o prezidentovho syna, sa podľa vlastných slov dozvedel až dodatočne. Odmietol, že by pri zásahu jeho skupina použila násilie. Za šéfa skupiny Kosík označil ďalšieho bývalého príslušníka SIS Michala Hrbáčka. Pokyny vraj vydával vtedajší námestník SIS Jaroslav Svěchota, ktorý už nežije. Hrbáček Kosíkove tvrdenia poprel. "Čo hovorí pán Kosík, nie je pravda," reagoval. V rozhovore okrem iného Kosík opísal, ako tajná služba údajne na pokyn Svěchotu plánovala likvidáciu Fegyveresa, keď sa skrýval vo Švajčiarsku. "Mali ho zobrať a zhodiť zo skál v Taliansku niekde blízko Mont Blancu. Je tam nejaký horský priechod medzi Švajčiarskom a Talianskom.“ O akcii SIS proti Fegyveresovi pritom Kosík vypovedal na polícii ešte vlani. Polícia neodpovedá na opakované otázky, či sa tým zaoberala. Fegyveres potvrdil, že ho v tejto veci nikdy nevypočúvali. Kosíka v júni 2016 uznal Najvyšší súd za vinného v kauze falšovania zmeniek voči obchodnému partnerovi Ľubomírovi Farenzenovi. Vymeral mu trest 14 rokov. Pred nástupom do väzenia Kosík zo Slovenska ušiel. V novembri 2016 ho polícia zatkla v africkom Mali. Skončil v miestnom väzení, kde mal čakať na rozhodnutie o vydaní do vlasti, čo sa doteraz nestalo. V akom postavení je Kosík dnes, nie je známe. Úrady Mali na urgencie slovenského ministerstva spravodlivosti nereagujú. Kosík sa z Mali so SME spojil s tým, že chce hovoriť. Jeho podmienkou bolo, že redakcia nezverejní, kedy a za akých okolností rozhovor vznikol. Iné podmienky si nedával. Odpovedal na všetky otázky.


Šéf OSN vyzval na úplnú a dokázateľnú denuklearizáciu KĽDR

António Guterres uviedol, že nová cesta si bude vyžadovať spoluprácu a spoločný záujem.

NEW YORK. Generálny tajomník OSN António Guterres nazval v utorok summit amerického prezidenta Donalda Trumpa a severokórejského vodcu Kim Čong-una "dôležitým míľnikom" v snahe o nastolenie mieru. Zároveň vyzval na "úplnú a dokázateľnú denuklearizáciu Kórejského polostrova", informovala agentúra AP. Hovorca OSN Stéphane Dujarric povedal, že generálny tajomník "všetky zainteresované strany vyzýva, aby využili túto významnú príležitosť". Dujarric dodal, že Guterres pred summitom obom lídrom napísal a v utorok zopakoval, že táto "(nová) cesta si bude vyžadovať spoluprácu, kompromis a spoločný záujem". Guterres v pondelok novinárom povedal, že Medzinárodná agentúra pre atómovú energiu (MAAE) a ďalšie organizácie patriace pod OSN sú pripravené pomôcť s overovaním prípadnej denuklearizácie v Severnej Kórei, ak o to OSN požiadajú. Dodal však, že o jej pomoc musia požiadať zúčastnené strany. V spoločnom vyhlásení podpísanom po utorkovom summite v Singapure sa Trump a Kim zaviazali, že KĽDR bude pracovať na úplnej denuklearizácii a USA jej za to poskytnú bezpečnostné záruky. Spojené štáty a Severná Kórea sa tiež zaviazali, že spoločne vyvinú úsilie o zabezpečenie trvalého mieru na Kórejskom polostrove. Išlo vôbec o prvé osobné stretnutie úradujúceho amerického prezidenta so severokórejským vodcom.


Vajdu zaskočil náhly koniec pri Djokovičovi: Nečakal som to, bolo to divné

Vajda napriek nečakanému koncu spomína na pôsobenie pri Djokovičovi v dobrom.

BRATISLAVA. Už vyše tri mesiace nie je Marián Vajda trénerom srbského tenistu Novaka Djokoviča, ktorého počas vzájomnej spolupráce doviedol až na líderskú pozíciu vo svetovom rebríčku. Päťdesiatdvaročný slovenský kouč poskytol nedávno magazínu Tennis Arena rozhovor, v ktorom poodkryl pozadie rozchodu s dvanásťnásobným grandslamovým šampiónom. Vajdove odpovede sprostredkoval vo svojom štvrtkovom vydaní denník Šport. "Nečakal som to, bolo to divné. Bol som šéftréner, mali sme víziu na celý rok. Raz to však muselo prísť. Už dlhšie som cítil, že moja pozícia nie je stabilná. Pocit neistoty tam bol. Vždy bol pripravený ďalší tréner Woodforde, Martin či Fibak. Potom prišiel Becker a teraz si prizval velikánov Agassiho s Ančičom. Novak už dlhšie chcel niečo zmeniť. Celý realizačný tím sme očakávali, že to môže prísť, ale nie tak zhurta," uviedol Vajda. Momentálne však nemám energiu na návrat, aby som hneď niekoho trénoval. Ani mentálne nie som na to pripravený. Je to osobné, najskôr sa musím upokojiť a zregenerovať. Považskobystrický rodák napriek nečakanému koncu spomína na pôsobenie pri Djokovičovi v dobrom. "Na naše spoločné obdobie sa pozerám len pozitívne. Je pre mňa neuveriteľné dosiahnuť takýto trénerský úspech. Bolo a aj to zostane jedno z najkrajších období. Nemám na to negatívny pohľad, hoci sme sa rozišli. Vytrénoval som niekoho na svetovú jednotku a bol pri jeho najväčších úspechoch. To je pre smrteľníka asi nepredstaviteľné. A mne sa to podarilo. Nechce sa mi veriť, že sa mi niečo podobné v živote udialo," doplnil Vajda. V v júni 2006 pristal na päťtýždňovú skúšobnú lehotu u Djokoviča, vtedy 40. hráča renkingu. Spolupráca s belehradským rodákom napokon trvala až do mája 2017. Niekdajší kouč Dominika Hrbatého a Karola Kučeru, ktorý pôsobil aj ako kapitán fedcupovej reprezentácie a tréner daviscupového tímu SR, si vie predstaviť, že by v budúcnosti opäť viedol hráča zo svetovej špičky. V súčasnosti si však chce najmä oddýchnuť. "Určite by som o tom rozmýšľal. Momentálne však nemám energiu na návrat, aby som hneď niekoho trénoval. Ani mentálne nie som na to pripravený. Je to osobné, najskôr sa musím upokojiť a zregenerovať. Boli to dosť vypäté časy. Tenis mi v súčasnosti až tak nechutí, hoci si ho rekreačne zahrám rád," dodal Vajda, bývalý 34. muž singlového renkingu a účastník OH 1992 v Barcelone. Marián Vajda posunul svojho zverenca na absolútny vrchol poradia (premiérovo 4. júla 2011). Po sezóne 2013 prepustil pozíciu šéfa realizačného štábu Nemcovi Borisovi Beckerovi aj pod vplyvom svojej ambície venovať po rokoch putovania svetom viac času rodine. Stále však zostal dôležitým členom Srbovho zázemia, s platnosťou od začiatku sezóny 2017 znova pôsobil ako šéftréner. V rokoch 2009 - 2010 ako konzultant pobudol v Djokovičovom štábe Američan Todd Martin, už v sezóne 2007 Austrálčan Mark Woodforde. Djokovič viackrát označil Vajdu za svojho druhého otca. V novembri 2012 roztlieskali bratislavské NTC na exhibičnom podujatí Tennis Classic aj s Dominikom Hrbatým a Martinom Kližanom. Tridsaťročný Djokovič (nar. 22. mája 1987 v Belehrade) nazbieral počas takmer 11-ročnej kooperácie s Vajdom 67 singlových titulov na hlavnej profesionálnej úrovni, z nich tucet na scéne veľkej štvorky. Vlani v júni v Paríži zavŕšil tzv. kariérny Grand Slam, odvtedy sa však výsledkovo - na svoje pomery - značne trápil a napokon v júli 2017 oznámil predčasné ukončenie sezóny zo zdravotných dôvodov.


O Škrtela mali záujem známe kluby, nedokázali ale splniť jeho podmienky

GLASHOW. Škótsky futbalový klub Glasgow Rangers je podľa portálu Daily Star bližšie k angažovaniu Martina Škrtela. Slovenský stopér je bez angažmánu od 1. júla, keď mu vypršal kontrakt vo Fenerbahce Istanbul. V Glasgowe by sa opäť stretol s bývalým spoluhráčom z FC Liverpool Stevenom Gerrardom, ktorý načal druhú sezónu v úlohe hlavného trénera. O služby 34-ročného Škrtela prejavili okrem Fenerbahce a Rangers záujem aj Basaksehir Istanbul, Olympiakos Pireus a FC Parma, kde pôsobí ďalší Slovák Juraj Kucka. Daily Star informoval, že Glasgow sa stal favoritom na podpis kontraktu po tom, ako ostatné kluby nedokázali splniť požiadavky hráča. Rangers postúpili vo štvrtok do tretieho predkola Európskej ligy, kde sa stretnú s dánskym Midtjyllandom, v nedeľu odštartujú najvyššiu škótsku súťaž na trávniku Kilmarnocku.


Izraelské lietadlá bombardovali sklady zbraní pri Damasku

Predstaviteľ libanonských bezpečnostných zložiek povedal, že cieľom náletu boli zásielky zbraní pre Hizballáh.

BEJRÚT. Lietadlá izraelskej armády bombardovali v stredu sklady zbraní v blízkosti sýrskeho hlavného mesta Damask. Oznámilo to v stredu Sýrske pozorovateľské centrum pre ľudské práva (SOHR) so sídlom v Londýne. Lietadlá vypálili najmenej šesť rakiet na sklady nachádzajúce sa v oblasti mesta Kutajfa, ležiaceho okolo 45 kilometrov severovýchodne od Damasku. Po nálete bolo počuť sériu výbuchov. O prípadných škodách neboli bezprostredne dostupné informácie. Nebolo známe ani to, či sklady patrili sýrskej armáde, alebo spojeneckému libanonskému hnutiu Hizballáh. K bombardovaniu sa oficiálne miesta v Sýrii a Izraeli nevyjadrili. Vláda židovského štátu však vojenské operácie komentuje výnimočne. Predstaviteľ libanonských bezpečnostných zložiek, ktorý si neželal byť menovaný, agentúre DPA povedal, že cieľom náletu boli zásielky zbraní pre Hizballáh, bojujúci v sýrskej občianskej vojne na strane prezidenta Bašára Asada.


Guaidó požiadal o podporu štátnych zamestnancov

Líder opozíce sa po týždni vrátil do Caracasu, hrozí mu zatknutie.

CARACAS. Vodca venezuelskej opozície Juan Guaidó v utorok na stretnutí so zástupcami odborov požiadal štátnych zamestnancov o podporu. Ako uviedla agentúra AFP, medzi ľuďmi, s ktorými Guaidó hovoril, boli aj predstavitelia polície. Guaidó sa v pondelok - po viac ako týždni cestovania po spojeneckých štátoch Latinskej Ameriky - vrátil do hlavného mesta Caracas aj napriek tomu, že mu hrozí zatknutie zo strany vlády prezidenta Nicolása Madura. Pri návrate sa mu dostalo srdečného prijatia od tisícov prívržencov opozície, konštatovala agentúra AFP. Dodala, že Guaidó sa stretol so zástupcami odborov zamestnancov verejného sektora v utorok, keď sa vo Venezuele slávil štátny sviatok. Na stretnutí s nimi Guaidó okrem iného povedal, že "zamestnanci verejného sektora prišli prakticky o všetky práva a my nemáme inú možnosť, ako vyzvať na štrajk". Bližšie podrobnosti v súvislosti so štrajkom Guaidó neuviedol. Vyhlásil však, že štátna správa vo Venezuele "je prakticky paralyzovaná. Ľudia na radniciach chodia do práce len tri dni v týždni a aj to niekedy sotva na pol dňa". Predseda venezuelského parlamentu Guaidó, ktorý sa v januári vyhlásil za dočasného prezidenta s odôvodnením, že opätovné zvolenie Madura vo vlaňajších prezidentských voľbách bolo protiprávne, sa snaží posilniť svoju pozíciu v krajine aj tým, že chce ovládnuť štátny aparát, pričom o ňom tvrdí, že prezident Nicolás Maduro ho "uniesol" prostredníctvom svojho vydierania a prenasledovania. Maduro sa zatiaľ k Guaidóovmu návratu do vlasti nevyjadril. V utorok bol aktívny len na sociálnej sieti Twitter, na ktorej pripomenul výročie smrti svojho predchodcu Huga Cháveza.


Podrobnosti o exekučnej amnestii budú známe v druhom polroku

Rokovania s ministerskou spravodlivosti Luciou Žitňanskou sú približne v polovici.

BRATISLAVA. To, koho by sa mala týkať a za akých podmienok exekučná amnestia, by malo byť jasné niekedy v druhej polovici roka. Po rokovaní vlády to potvrdil minister financií Peter Kažimír (Smer). Spresnil, že rokovania s ministerskou spravodlivosti Luciou Žitňanskou (Most-Híd) sú teraz približne v polovici. Šéf štátnej kasy ale vidí veľkú perspektívu tohto projektu, je jeho podporovateľ a verí, že sa dostanú k relatívne pozitívnemu výsledku. Kažimír ďalej uviedol, že pôjde o pohľadávky státisícov ľudí vo verejnom sektore. „Sú tu nejaké možné nepríjemné dopady na štátny rozpočet,“ uviedol. Na druhej strane dodal, že na celú vec sa nesnaží pozerať ako účtovník. Ide tu o to, aby sme skupine 100 - 150-tisíc ľudí, ktorí sú nezamestnaní alebo mimo systému preto, lebo majú na krku exekúciu, umožnili zamestnať sa. Toto považujem za hlavné pozitívum tejto iniciatívy, vyhlásil. O exekučnej amnestii hovorili na tlačovej besede lídri koalície na začiatku mája. Premiér Robert Fico (Smer) vtedy uviedol, že „stojíme pred balvanom, na ktorý musíme reagovať, a ten balvan sa nazýva 3,7 milióna exekúcií, ktoré sú na súdoch“. Tieto exekúcie ovplyvňujú podľa premiéra zamestnanosť ľudí, ktorým sa neoplatí začať pracovať, pretože ak by začali, „exekútor by im skočil na krk“. Líder Mostu-Hídu Béla Bugár v máji uviedol, že koalícia už schválila zákon, ktorý rieši exekúcie do budúcnosti, ale treba vyriešiť aj tie, ktoré sú tu teraz.


Čína vylúčila zo strany exprezidenta Interpolu, je podozrivý z korupcie

Meng Chung-wej je podozrivý z toho, že bral úplatky a porušil predpisy.

PEKING. Čína bude trestne stíhať bývalého prezidenta medzinárodnej policajnej organizácie Interpol Meng Chung-weja za korupciu. Na základe vyšetrovania je podozrivý z toho, že bral úplatky a porušil disciplinárne predpisy, oznámil v stredu protikorupčný orgán vládnucej Komunistickej strany Číny. Menga (65), ktorý bol aj námestníkom ministra verejnej bezpečnosti, tiež vylúčili zo strany a odvolali zo všetkých oficiálnych funkcií, vyplýva z oznámenia, o ktorom informovali agentúry Reuters a AFP. "Meng Chung-wej nemá stranícke zásady... nehlási osobné záležitosti v súlade s predpismi... a odmieta realizovať rozhodnutie ústredného výboru strany," uviedla vo vyhlásení stranícka Ústredná komisia pre disciplinárnu inšpekciu. Interpol vlani v októbri oznámil, že Meng odstúpil z funkcie prezidenta policajnej organizácie. Francúzske úrady predtým uviedli, že jeho manželka nahlásila jeho nezvestnosť po tom, ako v septembri odcestoval do vlasti z francúzskeho Lyonu, kde Interpol sídli. Čínske úrady neskôr informovali, že je obvinený z prijímania úplatkov. Funkcie prezidenta Interpolu sa Meng ujal v novembri 2016 ako vôbec prvý Číňan. Po jeho odstúpení zvolilo generálne zhromaždenie Interpolu v novembri za jeho nástupcu dovtedajšieho viceprezidenta organizácie, Juhokórejčana Kim Čong-janga.


Hekeri ukradli z kryptoburzy bitcoiny za vyše 40 miliónov dolárov

Hekeri použili viacero techník vrátane phishingu, vírusov a ďalších útokov.

HONGKONG. Hekeri ukradli z veľkej obchodnej platformy na kryptomeny Binance 7000 bitcoinov v celkovej hodnote vyše 40 miliónov USD (35,8 milióna eur). V stredu o tom informovala táto hongkonská kryptoburza. Hekeri použili viacero techník "vrátane phishingu, vírusov a ďalších útokov", uviedla Binance. Burza, ktorá približne na týždeň zastavila vkladanie aj vyplácanie peňazí, plne všetko pokryje a incident sa nedotkne peňazí používateľov. Útoky sa údajne nedotkli používateľských kont a prišlo len k jednej transakcii. Burza tvrdí, že dokázala vysledovať cestu ukradnutých bitcoinov, ktoré smerovali do jednej peňaženky. Vlani hekeri po celom svete ukradli kryptomeny v celkovej hodnote v prepočte 850 miliónov eur, uviedla americká firma CipherTrace. Objem sa v porovnaní s predchádzajúcim rokom viac než strojnásobil. (1 EUR = 1,1185 USD)


Saganov tím je najúspešnejší, ovládol národné šampionáty

BRATISLAVA. Nemecký cyklistický tím Bora-Hansgrohe sa v nasledujúcich dvanástich mesiacoch bude môcť pýšiť piatimi dresmi národných šampiónov v pretekoch s hromadným štartom. Jeden z nich bude nosiť na sebe slovenský reprezentant Juraj Sagan. Skúsený 30-ročný pretekár bol najlepší spomedzi Slovákov na spoločných majstrovstvách Česka a Slovenska, ktoré hostila Trnava. Okrem toho uspel nemecký tím, s výnimkou Poľska, v každých národných pretekoch s hromadným štartom, v ktorých mal zastúpenie. Juraj Sagan v nedeľňajších pretekoch ťažil z úspešného úniku, ktorý sa vyprofiloval ešte v prvej polovici trate. "Tým, že som bol v úniku jediný Slovák, mal som to o čosi ľahšie. Určite poteší, že som majster Slovenska. Atmosféra v Trnave bola vynikajúca," povedal pre RTVS šťastný majster Slovenska. Národným šampiónom sa stal tretíkrát v kariére. Naďalej tak pokračuje dominancia bratskej dvojice Saganovcov, ktorí v krajine pod Tatrami nenašli premožiteľa už deväť rokov. Zaujímavosťou je, že mladší Peter si oblečie klasický dres Bory-Hansgrohe, ak si odmyslíme časovky, prvýkrát od 3. etapy cyklistických pretekov Okolo Švajčiarska. Z premiérového národného titulu sa v nabitej talianskej konkurencii radoval Davide Formolo. Ten vyhral po dlhom sólovom útoku s náskokom 27 sekúnd pred dvanásťčlennou skupinou prenasledovateľov. Zaznamenal tak svoje tretie profesionálne víťazstvo. "Keď som zaútočil 40 kilometrov pred cieľom, pomyslel som si, že môžem predviesť to isté ako v záverečnej etape pretekov Volta a Catalunya. Keď zostávalo menej ako 20 kilometrov a mal som náskok 30 sekúnd vedel som, že musím dať do toho všetko. Som šťastný. Nosiť taliansku trikolóru je niečo špeciálne a som hrdý na to, že môžem moju krajinu reprezentovať v nadchádzajúcej sezóne," povedal pre web tímu Bora-Hansgrohe 26-ročný rodák z mesta Negrar. V drese tímu Bora-Hansgrohe sa tešili z titulu národného šampióna aj Rakúšan Patrick Konrad, Ír Sam Bennett a Nemec Maximilian Schachmann. Pri domácich pretekoch skloňovaný tím World Tour deklasoval konkurenciu, keď obsadil všetky medailové pozície. "Som šťastný, že som sa stal nemeckým majstrom a udržal tento dres v našom tíme. Dnes to boli z našej strany úžasné preteky, tímoví kolegovia ma podporovali v záverečných kolách. Je to skvelý pocit nielen z víťazstva, ale aj z kompletného pódia. Veľmi sa teším, že tento nádherný dres budem mať budúci týždeň počas môjho prvého vystúpenia na Tour de France," skonštatoval Schachmann. Bora-Hansgrohe sa s piatimi národnými triumfmi v pretekoch s hromadným štartom stala najúspešnejším tímom World Tour. Z ostatných tímov predviedli tradične dobré výkony pretekári belgického zoskupenia Deceuninck - Quick-Step, ktorí ovládli šampionáty v Argentíne, Holandsku, Luxembursku a Dánsku. Z úspechu sa tešili aj úradujúci svetový šampión Alejandro Valverde, ktorý predĺženie zmluvy s Movistarom do roku 2021 oslávil ziskom národného titulu. Okrem toho ešte možno dodať, že tím okolo Slováka Petra Sagana získal aj jeden národný časovkársky titul, keď poľský šampionát druhýkrát po sebe ovládol Maciej Bodnar.


STĹPČEK PETRA SCHUTZAZisk a hmla v Horizonte

Horizont ako druhá najziskovejšia firma štátu poriadne dvíha obočie.

Horizont Slovakia ako druhá najziskovejšia firma štátu za vlaňajší rok musí poriadne dvíhať obočie ešte aj s vysvetlením, že celý zisk je virtuálny zostatok z účtovnej závierky konkurzného správcu. Skutočnosť, že iba jeden subjekt na SR dosiahol lepší výsledok než 162 miliónov eur – to je Horizont – je síce trochu odťažité, ale nabáda k úvahe, že buď sú lídri ekonomiky lídri aj v agresívnej optimalizácii daní, alebo sa im príliš nedarí, vzhľadom na svoje možnosti, v hospodárskej činnosti. Odťažité už určite nie je, že zisk z rozpredaného majetku nie je nikde vyčíslený, čo môže nabádať na rôzne špekulácie o priebehu konkurzu už len preto, že 25 miliónov „nákladov na hospodársku činnosť“ správcu sa zdá celkom dosť. Teda, tak od oka, veľmi veľa. Tých 142 eur, ktoré takto ako posledný chod vychádzajú na hlavu jedného z tritisíc veriteľov, je menej ako málo. Zvlášť v prípade, že títo účastníci nedostali nič z rozpredaja kancelárií, budov, áut a iných aktív Horizontu. To, že celé insolvenčné konanie trvalo 15 rokov, je škandál sám osebe.


Harvardova univerzita udelila Merkelovej čestný doktorát z práva

Prezident Harvardu označil nemeckú kancelárku za jednu z najvplyvnejších štátnikov súčasnosti.

WASHINGTON. Nemecká kancelárka Angela Merkelová si na pôde Harvardovej univerzity v USA prevzala vo štvrtok čestný doktorát z práva. Stalo sa tak pred jej prejavom pri príležitosti výročia založenia tejto elitnej vzdelávacej inštitúcie, informovala tlačová agentúra AP. Medzi ďalšími recipientmi čestných akademických titulov boli bývalá prezidentka Harvardovej univerzity Drew Faustová a zakladateľ Národného múzea afroamerickej histórie a kultúry (NMAAHC) vo Washingtone Lonnie Bunch. Merkelová (64) bola zvolená za kancelárku Nemecka v roku 2005 a momentálne vykonáva štvrté funkčné obdobie v tomto úrade, ktoré je podľa jej slov už posledné. Prezident Harvardovej univerzity Lawrence Bacow označil nemeckú líderku za jednu z "najvplyvnejších štátnikov súčasnosti". Merkelová prišla na univerzitu po tom, ako jej strana, Kresťanskodemokratická únia Nemecka (CDU), skončila v nedávnych nemeckých voľbách do Európskeho parlamentu na prvom mieste, hoci išlo o najhorší výsledok strany v rámci celonárodného hlasovania od druhej svetovej vojny. Merkelová vo svojom následnom prejave uviedla, že nová generácia lídrov musí "strhnúť múry ignorancie" a odmietnuť izolacionizmus, aby tak mohla prekonať globálne problémy, akými sú terorizmus či klimatické zmeny. Kancelárka ďalej varovala pred nebezpečenstvami nacionalizmu a nepriamo poukázala na svoju niekdajšiu kritiku amerického prezidenta Donalda Trumpa, hoci jeho meno nespomenula. Absolventom popísala, ako vyrastala za Berlínskym múrom v bývalom východnom Nemecku a pripomenula aktuálnu hrozbu "múrov prízemnosti". Merkelová zdôraznila, že je možné nachádzať dobré riešenia, "ak sa na svet snažíme vždy pozerať očami iných", dopĺňa tlačová agentúra DPA. Študenti odmenili Merkelovú potleskom postojačky. Harvardova univerzita označila jej 14 rokov vo funkcii nemeckej kancelárky ako pragmatické a rozhodné.


Cavani sa zranil pri kopaní penalty, Parížu bude chýbať proti Manchestru United

PARÍŽ. Uruguajský futbalista Edinson Cavani v priebehu pár minút zistil, aké je to zažiť okamžité sklamanie po radostnej chvíli. Keď v 42. minúte sobotňajšieho zápasu francúzskej Ligue 1 premenil penaltu za Paríž Saint-Germain pri víťazstve 1:0 nad Bordeaux, začal si s bolestivým výrazom omakávať stehno a do druhého polčasu už nenastúpil. Po údajnom natrhnutí si svalu musel z ihriska odísť a podľa prvých správ by mal dlhšiu dobu absentovať. Skúsený 31-ročný zakončovateľ bude údajne herne pauzovať niekoľko týždňov, pričom podľa informácií portálu futaa.com nezasiahne do prvého utorňajšieho osemfinálového stretnutia Ligy majstrov, v ktorom si PSG zmeria sily s Manchestrom United. Jeho štart v odvete je taktiež ohrozený. Parížanom sa kopia problémy, keďže pre rôzne zranenia v súčasnosti absentuje aj najväčšia hviezda tímu Neymar a rovnako aj záložník Marco Verratti. Z hviezdneho útočného tria bude francúzskemu majstrovi k dispozícii iba Kylian Mbappé. "Bude to pre nás výzva, keďže nám chýba veľa kľúčových hráčov. Mali sme viacero plánov B, teraz však musíme priam hľadať plán D. Nedokážem dopredu uvažovať nad toľkými variantmi," povedal k blížiacim sa stretnutiam Ligy majstrov tréner PSG Thomas Tuchel.


Severná Kórea a Spojené štáty nie sú bližšie k vojne, hovorí šéf Pentagonu Mattis

James Mattis tvrdí, že naďalej uprednostňujú diplomatické riešenie krízy.

WASHINGTON. Nedávna skúška medzikontinentálnej rakety nepriblížila Severnú Kóreu bližšie k vojne so Spojenými štátmi, ktoré naďalej uprednostňujú diplomatické a ekonomické riešenie krízy. Podľa televízie CNN to vo štvrtok povedal americký minister obrany James Mattis. "Neverím tomu, že táto schopnosť nás sama o sebe privádza bližšie k vojne," citovala televízia Mattisa, podľa ktorého aj americký prezident Donald Trump a šéf americkej diplomacie Rex Tillerson dali dosť jasne najavo, že USA povedú "diplomatické a ekonomické úsilie". Americká veľvyslankyňa v OSN Nikki Haileyová na mimoriadnom zasadnutí Bezpečnostnej rady OSN v stredu povedala, že Spojené štáty sú pripravené využiť na odstrašenie Severnej Kórey od vývoja zakázaných zbraní všetky svoje kapacity, v prípade potreby aj vojenské prostriedky. Haileyová takisto uviedla, že skúška rakety, ktorá uletela necelých tisíc kilometrov, je jasným a tvrdým prejavom eskalácie vojenského napätia. Náznak vojenského riešenia krízy v stredu obratom odmietlo Rusko aj Čína.


V Sýrii obnovili evakuáciu z obliehaných miest a dedín

Tri z autobusov v stredu prevážali aj zranených zo sobotňajšieho útoku, ako aj telesné pozostatky jeho obetí.

DAMASK. V Sýrii sa v stredu obnovila evakuácia zo štyroch obkľúčených oblastí. Niekoľko dní trvajúcu prestávku spôsobil sobotňajší bombový útok na konvoj autobusov s evakuantmi. Agentúra Reuters informovala, že 45 autobusov prevážajúcich približne 3000 ľudí - civilistov a provládnych vojakov - opustilo povstalcami obkľúčené dediny Fúa a Kafrajá v provincii Idlib do vládnymi silami ovládaného mesta Aleppo. Medzi evakuantmi je aj 700 provládnych ozbrojencov, dodala agentúra DPA. Zo sunnitského mesta Zabadání, ktoré je v obkľúčení vládnych síl - podobne ako aj sunnitská Madájá -, v stredu zasa vyrazil konvoj 11 autobusov prevážajúcich povstalcov a ich rodiny na protivládnymi silami kontrolované územia v provincii Idlib. Sobotňajší útok na konvoj s evakuantmi z dedín Fúa a Kafrajá si vyžiadal 126 obetí na životoch vrátane viac ako 60 detí, spresnilo Sýrske pozorovateľské centrum pre ľudské práva (SOHR) sídliace v Británii. Tri z autobusov v stredu prevážali aj zranených zo sobotňajšieho útoku, ako aj telesné pozostatky jeho obetí, dodala vojenská tlačová agentúra libanonského hnutia Hizballáh. V sýrskom konflikte bojuje Hizballáh na strane vládnych síl. Nútené evakuácie zmienených štyroch obliehaných miest a obcí sa uskutočňujú na základe dohody medzi vládou a povstalcami, ktorú sprostredkovali Irán a Katar. Autobusy začali ľudí odvážať minulý piatok, ale už v sobotu sa celý proces "zadrhol" kvôli sporom o to, koľko bojovníkov môže byť medzi evakuantmi.


Egyptské úrady zasahujú proti homosexuálom, zadržali 27 ľudí

KÁHIRA. Egyptské úrady začali zasahovať proti ľuďom "podozrivým z homosexuality" a za posledný týždeň zadržali už 27 príslušníkov LGBT komunity. Viacerých z nich obvinili zo sexuálnej deviácie a v najmenej piatich prípadoch údajne zadržaných podrobiť análnemu vyšetreniu. Zásahy proti komunite súvisia s nedávnym vztýčením dúhových vlajok na koncerte v Káhire. Tento prípad vyvolal protesty verejnosti a viedol prokurátora k začatiu vyšetrovania. Mnohí zadržaní boli postavení pred súd a čakajú na svoje rozsudky, jedného 19-ročného mladíka odsúdili za sexuálnu deviáciu na šesť rokov väzenia. Organizácie na ochranu ľudských práv na čele s Amnesty International žiadajú egyptskú vládu o okamžité prepustenie zadržaných a zastavenie análnych vyšetrení, pre ktoré neexistuje žiadne vedecké odôvodnenie.Homosexualita je síce v Egypte tabu, no nie je zákonom zakázaná. Úrady napriek tomu homosexuálov prenasledujú a obviňujú z amorálnosti a sexuálnej deviácie.Informácie pochádzajú z webstránky britskej BBC a agentúry AP.


Vo Veľkom Mederi sa zrazil vlak s kamiónom, dopravu chcú obnoviť večer

Zranených ošetrovala aj stevardka vlaku.

BRATISLAVA. Na železničnom priecestí vo Veľkom Mederi sa v piatok ráno zrazil vlak súkromného dopravcu RegioJet s kamiónom. Na mieste zasahujú hasiči aj záchranári. Zranených je 15 ľudí, vo vlaku sa malo viesť 35 ľudí. Na miesto prišiel aj minister dopravy Árpád Érsek (Most-Híd). Na tomto železničnom priecestí sa podľa jeho slov nehody stávajú často, a to aj tragické. O tom, ako zlepšiť bezpečnosť, špekulovať nechcel. "To naozaj musia povedať fundovaní odborníci či znížiť rýchlosť, alebo vybudovať závory. Železničné priecestia na Žitnom ostrove sú veľmi frekventované, nakoľko je to jediná trasa, ktorá vedie z Bratislavy do Komárna," poznamenal. Železnice Slovenskej republiky (ŽSR) pravdepodobne ešte v piatok večer obnovia železničnú dopravu v úseku Veľký Meder – Zemianska Oľča, ktorá je v dôsledku nehody na priecestí od rána prerušená. Z trate sa už podarilo odstrániť poškodený kamión, železničiari pracujú na nakoľajení vykoľajeného vlaku spoločnosti RegioJet. Nasledovať bude oprava a kontrola poškodenej trate, až potom môžu po nej opäť premávať vlaky. Informovala o tom hovorkyňa ŽSR Martina Pavlíková.  Nefunkčné naďalej zostane priecestné zabezpečovacie zariadenie, ktoré zrážka vlaku s kamiónom vážne poškodila. Na priecestí boli osadené dočasné dopravné značky, ktoré účastníkov cestnej premávky informujú o tom, že zabezpečovacie zariadenie nie je v činnosti. Vlaky budú v tomto úseku podľa Pavlíkovej premávať zníženou rýchlosťou 10 kilometrov za hodinu.  Záchranári informovali o 15 zranených. Ide o udalosť s hromadným postihnutím ľudí, potvrdil Andrej Hirjak z Operačného strediska záchrannej zdravotnej služby. Rozsah zranení zatiaľ konkretizovať nemohol. "Štyri osoby sú v kritickom stave," informoval. Zdravotníci ukončili svoj zásah o 10.00 h.  Do Dunajskej Stredy záchranári previezli deväť zranených, z toho šiesti majú otras mozgu, tí ostávajú v zdravotnej starostlivosti nemocnice. Ostatní mali ľahké poranenia, ktoré si vyžiadali iba ambulantné ošetrenie," uviedol hovorca siete nemocníc Svet zdravia Tomáš Kráľ. Medzi nimi bol aj vodič kamióna. "Je mimo ohrozenia života," skonštatoval. Podľa hovorkyne Všeobecnej nemocnice v Komárne Marty Csergeovej na chirurgickom oddelení hospitalizovali troch pacientov. "Všetci traja sú mimo ohrozenia života. Ďalších štyroch zranených ošetrili na chirurgickej ambulancii s ľahšími poraneniami," povedala Csergeová. Do nitrianskej fakultnej nemocnice previezli záchranári jednu ľahko zranenú osobu, potvrdil námestník riaditeľa Ladislav Berecz. "Ide o ženu, ktorá bola hospitalizovaná na pozorovanie na Klinike úrazovej ortopédie a chirurgie. Podľa mojich informácií jej stav nie je vážny," doplnil. Jeden účastník dnešnej nehody skončil vo Fakultnej nemocnici s poliklinikou v Nových Zámkoch. Muž bol v kritickom stave umiestnený na Klinike anestéziológie a intenzívnej medicíny, priblížila hovorkyňa zariadenia Ľubica Juríková. Aj v Univerzitnej nemocnici Bratislava (UNB) prijali jednu ženu privezenú leteckými záchranármi. "Naši zdravotníci na Kramároch jej poskytujú potrebnú zdravotnú starostlivosť, žena je momentálne na jednotke intenzívnej starostlivosti traumatológie v stabilizovanom stave mimo ohrozenia života," ozrejmila hovorkyňa UNB Zuzana Eliášová. Do príjazdu záchranárov ošetrovala zranených stevardka vlaku. "Podľa doterajších informácií boli na mieste ošetrení cestujúci s otrasom mozgu, zlomeninami a drobnými zraneniami a odreninami spôsobenými nárazom," povedal Aleš Ondrůj, PR manažér spoločnosti RegioJet. "Rušňovodičov zdravotný stav je bohužiaľ vážny a bol letecky prevezený do nemocnice," dodal. K nehode vlaku REX 774 (Komárno - Bratislava) došlo približne o 7.15 h. "Železničné priecestie je zabezpečené zvukovou a svetelnou signalizáciou, ktorá podľa prvotných informácií bola plne funkčná a kamión v takom prípade nemal na priecestí čo robiť," poznamenal Ondrůj. Medzi Zemianskou Oľčou a Veľkým Mederom zavádza RegioJet náhradnú autobusovú dopravu.


Opätovné výtržnosti v nemeckom Chemnitzi si vyžiadali zranených

Protestovali odporcovia neonacizmu aj pravicoví radikáli, polícia sa ich stretu snažila zabrániť.

CHEMNITZ. Okolo 1000 odporcov xenofóbie a neonacizmu sa zhromaždilo v pondelok podvečer v okolí Mestskej haly v nemeckom meste Chemnitz v spolkovej krajine Sasko, aby sa tu zúčastnili na demonštrácii pod mottom Chemnitz bez nacistov. Polícia mala v tom čase už plné ruky práce so zabezpečením trás účastníkov tejto demonštrácie ľavicovoorientovaných síl a avizovaného pochodu pravicových radikálov mestom. Ten sa začal s oneskorením a prebieha za účasti viac ako 2000 ľudí, podľa iných zdrojov viac ako 5000 ľudí, a za eskortovania políciou. Bezpečnostné zložky robili všetko, čo bolo v ich silách, aby zabránili priamemu stretu oboch táborov, avšak k výtržnostiam v centre mesta vrátane hádzania fliaš a petárd ultrapravičiarmi napriek tomu došlo. Situáciu aspoň dočasne upokojilo pripravenie dvoch vodných diel na nasadenie, ako aj varovanie polície adresované obom táborom, že ak nedôjde k zmierneniu potenciálu násilia, poriadkové sily siahnu i po využití vodných diel. Vyplýva to z informácií Stredonemeckého rozhlasu (MDR). Ako sa však ukázalo, upokojenie situácie malo iba dočasný charakter, polícia bola napokon nútená použiť voči výtržníkom vodné delá. Internetové vydanie denníka Bild s odvolaním sa na policajné zdroje informovalo už o viacerých zranených v centre Chemnitzu a ich prevoze na ošetrenie do nemocníc. K nepokojom došlo v meste už aj v nedeľu večer, teda niekoľko hodín po tom, čo došlo v centre k zabitiu 35-ročného Nemca. Na dvoch dôvodne podozrivých z tohto zločinu, 23-ročného Sýrčana a o rok mladšieho Iračana, vydali v pondelok zatykače. Obaja bez zjavného dôvodu napadli Nemca nožom. Zločinu predchádzal verbálny spor aktérov, ktorého presný charakter objasní až vyšetrovanie. Napadnutý zomrel na následky bodných zranení po prevoze do nemocnice. Udalosť viedla v meste k nenávistným prejavom extrémistov - predovšetkým z radov ultrapravice. Chemnitz sa tak po prvomájovom sprievode neonacistov ocitol po necelých štyroch mesiacoch opäť v pozornosti nielen nemeckej verejnosti, pretože jeho ulice zaplnili pravicovými radikálmi šírené štvavé nálady proti migrantom. Došlo i k fyzickým útokom na cudzincov, najmenej traja z nich podali na polícii už trestné oznámenia.


Pošta uvedie novú známku s legendami československého športu

Na známke budú významné postavy československého športu.

BRATISLAVA. Portfólio poštových známok Slovenskej pošty doplní vo štvrtok známka, ktorá predstavuje významné postavy československého športu. TASR informovala hovorkyňa Slovenskej pošty Martina Macková. Známka stvárňuje košického rodáka Andreja Kvašňáka, ktorý bol kľúčovým hráčom českého futbalového tímu Sparta Praha, moravského rodáka a hokejistu Slovana Bratislava Václava Nedomanského a československého boxera maďarského pôvodu Júliusa Tormu. "Známka Šport: A. Kvašňák, V. Nedomanský, J. Torma má rozmery 26,5 x 44,1 mm vrátane perforácie a vychádza vo forme tlačového listu s 25 známkami a 25 kupónmi rovnakého rozmeru v nominálnej hodnote jedno euro. Známku s kupónom vytlačila technikou ofsetu Poštovní tiskárna cenin Praha," uviedla Macková. Autor poštovej známky, akademický maliar Igor Piačka, vychádzal zo slovenskej zástavy, ktorej trikolóra vytvorila pozadie pre jednotlivé športy. Slovenská pošta súbežne so známkou vydáva obálku prvého dňa s pečiatkou FDC, dátumom 7.9.2017 a s domicilom mesta Bratislava. Motívom prítlače FDC obálky sú portréty jednotlivých športovcov, motívom FDC pečiatky je symbolické podanie rúk. FDC rovnako ako známku a kupón vytlačila Poštovní tiskárna cenin Praha, v tomto prípade technikou jednofarebnej oceľotlače. Autorom rytiny FDC je akademický maliar Rudolf Cigánik. Inaugurácia poštovej známky bude súčasťou otvorenia výstavy SOV - Slovenského olympijského a športového múzea "Nájdi si svoje hobby! Olympijské a športové zberateľstvo na Slovensku," ktoré sa uskutoční dnes o 16. h vo Faustovej sieni Múzea mesta Bratislava v Starej radnici. Pre záujemcov bude v čase od 15. do 17. h k dispozícii príležitostná poštová priehradka s príležitostnou poštovou pečiatkou.


Polícia chce dať absolútnu prednosť chodcom a vytvoriť uličky záchrany

Zmeny v pravidlá cestnej premávky sa majú týkať aj kamiónov a nových vodičov.

BRATISLAVA. Pravidlá cestnej premávky majú prejsť niektorými zmenami, ktoré majú okrem iného posilniť bezpečnosť chodcov. "Chceme ísť po vzore tých krajín, kde chodec má vlastne absolútnu prednosť, už len z úmyslu, že sa blíži k priechodu pre chodcov," uviedol v tejto súvislosti pre médiá viceprezident policajného zboru Ľubomír Ábel. Vodiči by podľa neho po novom mali byť povinní, ak sa chodec bude blížiť k priechodu pre chodcov, pracovať už s tou informáciou, že chodec má absolútnu prednosť a budú musieť ísť nielen rýchlosťou, ktorá je tam predpísaná, napríklad v obci 50 kilometrov za hodinu, ale takú, "ako si to bude vyžadovať situácia na danom úseku". Na viacpruhovej komunikácii vodiči idúci v ľavom jazdnom pruhu sa budú radiť viac vľavo a vodiči v strednom alebo pravom pruhu viac vpravo. Pokiaľ napríklad pôjde o priechod pre chodcov v blízkosti školy, kde sa pohybujú deti, takáto situácia si podľa viceprezidenta vyžaduje nižšiu rýchlosť, napríklad 30 kilometrov za hodinu. "Takto je to v tých vyspelých krajinách," skonštatoval s tým,že dôležité je v tomto prípade vyjadrenie úmyslu chodca vstúpiť na priechod. Ábel zároveň pripomína, že spomedzi 49 chodcov, ktorí zahynuli v roku 2017 pri dopravných nehodách, bolo 20 percent usmrtených na priechodoch. "A toto je presne tá rovina, kde ešte môžeme či už v legislatívnej oblasti alebo aj v rámci dohľadu nad plynulosťou a bezpečnosťou, ale aj tou ohľaduplnosťou vodičov jazdiacich po slovenských cestách urobiť viac, aby tých usmrtených chodcov bolo menej,"vyhlásil Ábel. Ďalšia plánovaná zmena sa má týkať vodičov kamiónov, ktorým polícia umožní využívanie ľavého jazdného pruhu pri predbiehaní. "Sme tomu naklonení, pretože podľa našich dlhodobejších výstupov tým neohrozíme bezpečnosť cestnej premávky, práve naopak," povedal s tým, že povolenie by sa vzťahovalo len na čas od 22:00 do 04:00. "Aby aj tí vodiči jazdili komfortnejšie na slovenských cestách. ideme podľa vzoru iných krajín, kde takéto pravidlo platí," vysvetlil Ábel. Ďalšia navrhovaná zmena sa týka takzvaných novovodičov, teda vodičov s praxou do dvoch rokov od získania oprávnenia. Tí sa podľa Ábela podieľajú 20 percentami na vzniku smrteľných dopravných nehôd. "Pokiaľ takýto vodič zásadným spôsobom poruší zákon o cestnej premávke a pokiaľ sa u neho vyskytne recidíva, teda druhýkrát porušenie, zadržíme mu vodičský preukaz a navrhujeme tam aj doškoľovacie postupy v spolupráci s dopravnými psychológmi, kde by sa doučili teoreticky aj prakticky, ako sa taký vodič má správať," povedal s tým, že účelom tohto opatrenia má byť zníženie počtu úmrtí takých vodičov. Ďalším z navrhovaných opatrení je povinnosť vytvorenia takzvanej únikovej uličky v dopravných zápchach. "Na viacpruhovej komunikácii vodiči idúci v ľavom jazdnom pruhu sa budú radiť viac vľavo a vodiči v strednom alebo pravom pruhu viac vpravo. Tým by sa vytvorila takzvaná ulička záchrany, cez ktorú by sa mohli oveľa bezpečnejšie presúvať záchranné zložky ako záchranná zdravotná služba, hasiči a polícia," zdôraznil Ábel.Navrhované zmeny v zákone o cestnej premávke sú momentálne vo vnútrorezortnom pripomienkovom konaní v rámci ministerstva vnútra, v nasledujúcich dňoch by mali byť posunuté do medzirezortného konania. Účinnosť v prípade schválenia odhaduje policajný viceprezident na koniec tohto roku, prípadne od 1. januára 2019.


Neúmerne veľa? Toľkoto platia naši zamestnávatelia oproti zvyšku Únie

Celková daňová sadzba pre zamestnávateľov podľa najnovšieho rebríčka na Slovensku dosiahla 51,6 percenta.

BRATISLAVA. Hoci daňové zaťaženie zamestnávateľov na Slovensku v poslednom roku mierne stúplo, krajina si v porovnaní daňových systémov globálne mierne polepšila. Podľa rebríčka Paying Taxes 2017, ktorú vydala skupina Svetovej banky a poradenská spoločnosť PwC, sa Slovensko umiestnilo na 72. priečke zo 189 krajín sveta. Medziročne sme si tak polepšili o jedno miesto. Štúdia bola spracovaná v období od júna 2015 do júna 2016 na základe legislatívy platnej ku koncu roka 2015. Celková daňová sadzba pre zamestnávateľov podľa najnovšieho rebríčka na Slovensku dosiahla 51,6 %, čo bolo o 0,4 percentuálneho bodu viac ako pred rokom. Podstatnú časť zamestnávateľskej daňovej sadzby tvorili odvody zo mzdy zamestnávateľov, ktorá bola na úrovni 39,7 %. Daň z príjmov právnických osôb predstavovala 10,5 % a ostatné dane 1,4 %. Znamenalo to, že Slovensko malo daňové zaťaženie zamestnávateľov až o 11 percentuálnych bodov vyššie, ako bol priemer krajín Európskej únie spolu s krajinami Európskeho združenia voľného obchodu na úrovni 40,3 %. Spomedzi týchto krajín sme pritom mali daňové zaťaženie zamestnávateľov štvrté najvyššie. Zaujímavosťou je, že hoci podľa štúdie klesol zamestnávateľom na Slovensku počet daňových platieb v porovnaní s predchádzajúcim rokom o dve na osem, celkový čas vynaložený na plnenie daňovej povinnosti im naopak stúpol o štyri hodiny na 192 hodín. Podľa líderky oddelenia daňového poradenstva PwC Slovensko Christiany Serugovej by pritom mohlo Slovensku v celkovom hodnotení pomôcť nielen pokračovanie elektronizácie daňovej správy, ale najmä zníženie daňového a odvodového zaťaženia práce a zjednodušenie daňového systému, vrátane štruktúry daňových sadzieb. „Avšak najnovšie legislatívne zmeny v oblasti zvýšenia maximálnych stropov na odvody sociálneho zabezpečenia a stále neuzatvorené a hroziace úplné zrušenie limitov na zdravotné odvody postavenie Slovenska v porovnaní s najbližšími susedmi ani krajinami EÚ rozhodne nezlepší,“ konštatuje Serugová. Štúdia Paying Taxes 2017 pracuje s informáciami o všetkých daniach a odvodoch, ktoré musí stredne veľká firma zaplatiť v danom roku, takisto zohľadňuje aj administratívnu záťaž pri správe a platení daní a riešení procesov po splnení daňových povinností. Dane a odvody zahŕňajú daň zo zisku, odvody na sociálne zabezpečenie a dane z objemu miezd, ktoré uhrádza zamestnávateľ, majetkové dane, daň z prevodu majetku, daň z dividend, daň z kapitálového príjmu, daň z finančných operácií, daň z likvidácie odpadu, daň z motorových vozidiel, cestnú daň a ostatné drobné dane a poplatky.


Dudince majú rekordne nízku nezamestnanosť, prácu nemá iba 27 zo 756 ľudí

Obyvateľom Dudiniec dávajú prácu aj návštevníci tamojších kúpeľov.

DUDINCE. Iba 27 zo 756 ekonomicky aktívnych obyvateľov kúpeľného mesta Dudince v okrese Krupina nemalo na konci minulého roku prácu. Registrovaná miera nezamestnanosti tak dosiahla iba 3,57 percenta. Ide vôbec o najnižšie číslo nezamestnanosti v novodobej histórii mesta. Vyplýva to z údajov, ktoré TASR zaslal zvolenský úrad práce. Ten robí štatistiku na trhu práce za okresy Zvolen, Detva a Krupina. Dudinciam sa darí najmä z dôvodu rastúceho počtu klientov v kúpeľoch. Vlani napríklad mesto zaznamenalo v kúpeľných domoch, ale aj hoteloch či penziónoch približne 340.000 prenocovaní, čo bolo najviac od krízových rokov 2008-2010. V okrese registrujú veľmi nízku, iba päťpercentnú nezamestnanosť aj v Kozom Vrbovku, kde sú z 80 ekonomicky aktívnych obyvateľov bez práce iba štyria ľudia, a rovnako v Dolnom Badíne. Tam je bez práce zo 120 ekonomicky aktívnych obyvateľov len šesť ľudí. Naopak, najvyššiu, takmer 35-percentnú nezamestnanosť evidujú v obci Lišov, kde je zo 115 ekonomicky aktívnych obyvateľov bez práce 40 ľudí. Vysokú, takmer 28-percentnú nezamestnanosť má aj obec Sudince. Tam z 29 ekonomicky aktívnych obyvateľov nemá prácu deväť ľudí.


Mesto vyzýva využiť pri ceste na cintoríny MHD s posilnenými spojmi

BRATISLAVA. Od 200-tisíc až do 500-tisíc návštevníkov bratislavských cintorínov očakávajú v týchto "dušičkových" dňoch zástupcovia hlavného mesta. I preto vyzývajú verejnosť, aby pri preprave k jednotlivým pietnym miestam využívala čo najviac mestskú hromadnú dopravu (MHD), ktorá bude mať počas tohto víkendu (28.-29.10.) i v stredu (1.11.) posilnené spoje. "Viac spojov zabezpečujeme pridaním zvláštnych liniek, zhusťovaním intervalu medzi spojmi i väčšími vozidlami na konkrétnych linkách," uviedol generálny riaditeľ Dopravného podniku Bratislava (DPB) Milan Urban. Zvláštne linky X38 a X71 budú premávať z Hlavnej stanice, X38 k bratislavskému krematóriu, X71 k cintorínu vo Vrakuni. V spomínaných dňoch od 9.00 h do 19.00 h budú obe linky premávať obojsmerne v 20- minútových intervaloch. Zvýšený interval spojov sa týka linky č.39, ktorú môžu využiť návštevníci Martinského cintorína i cintorína v Slávičom údolí a taktiež i linky č. 80, ktorá bude cez víkend i počas sviatku všetkých svätých premávať k cintorínu v Petržalke v čase od 9.00 h do 19.00 h v 24-minútových intervaloch. Zvýšená kapacita vozidiel sa týka linky č.50, ktorá smeruje k Martinskému cintorínu a taktiež linky č. 37, ktorá zastavuje pri krematóriu. Na tejto linke budú premávať veľkokapacitné kĺbové autobusy. Bratislavské cintoríny sú do 8. novembra otvorené od 7.00 do 20.00 h.


Irak je pripravený podieľať sa na redukcii ťažby ropy

Iracký premiér Hajdar Abádí očakáva, že Organizácia krajín vyvážajúcich ropu sa dohodne na znížení produkcie o 900 tisíc až 1,2 milióna barelov denne.

BAGDAD. Irak bude súhlasiť s redukciou svojej ťažby ropy v rámci plánu Organizácie krajín vyvážajúcich ropu (OPEC) dostať ceny vyššie. Povedal to premiér krajiny Hajdar Abádí. Premiér pre AP uviedol, že terajšie ceny nie sú pre ropné krajiny únosné. Konštatoval pritom, že pokiaľ vie, tak členovia OPEC-u odsúhlasia zníženie ťažby o 900 tis. až 1,2 mil. barelov denne. Išlo by o redukciu o 2,7 až 3,6 percenta z októbrovej úrovne. Podľa irackého premiéra to bude stačiť na zvýšenie cien. "Áno, prevezmeme svoj podiel a súhlasíme s tým," povedal Abádí pre AP. Vyjadrenia irackého premiéra by mohli byť rozhodujúce, pretože Irak spolu s Iránom sa zdráhali redukovať ťažbu, čím vytvárali prekážku pre dohodu v rámci OPEC-u. Koncom roka 2014, kedy cena ropy klesla z úrovne nad hranicou 100 USD za barel, sa OPEC rozhodol neintervenovať. Členovia kartelu očakávali, že pre pokles cien ukončia produkciu firmy, ktoré s vysokými nákladmi ťažia ropu v USA. Globálny prebytok ropy však pretrváva. Teraz kartel chce opätovne získať časť svojej schopnosti ovplyvňovať ceny. Severomorská ropa Brent, ktorej cena sa považuje za medzinárodnú referenčnú cenu, v reakcii na blížiace sa stredajšie zasadanie OPEC-u v pondelok zdražela o 1 USD, čiže o 2 percentá a uzavrela na úrovni 48,24 USD za barel.


Jakeš v piatej etape spadol, zlomil si ruku a na Dakare skončil

Slovenský motocyklista mal na tohtoročných pretekoch smolu. Predtým počas tretej etapy ho zasiahol blesk.

BRATISLAVA. Púť slovenského motocyklistu Ivana Jakeša v tohtoročnej edícii prestížnej Rely Dakar sa skončila v piatkovej piatej etape. Skúsený štyridsaťtriročný pretekár v piatok pri páde utrpel zlomeninu ruky a ďalšie zranenia. Museli ho vrtuľníkom transportovať do nemocnice. "Normálne komunikuje a píše, nemalo by to byť nič nebezpečné," píše sa na Jakešovej fanúšikovskej stránke na facebooku. Ivana Jakeša v stredu v tretej etape zasiahol blesk, ani to mu však nezabránilo pokračovať v púštnom dobrodružstve. Pred piatkom mu patrila v celkovej klasifikácii jedenásta pozícia. Najlepšie etapové umiestnenie zaznamenal práve vo štvrtok v podobe štrnástej priečky. Jakeš cestoval na svoju desiatu Rely Dakar so smelými ambíciami a myslel aj na celkový triumf. Na prvého Pabla Quintantillu však strácal 45:43 minúty. Pre Jakeša bolo tohtoročné vystúpenie na Rely Dakar jubilejným desiatym - po prvý raz sa predstavil v roku 2007 ešte v Európe a Afrike. Od edície 2009 sa z bezpečnostných dôvodov súťaží v Južnej Amerike. Normálne komunikuje a píše, nemalo by to byť nič nebezpečné. Jazdec na motocykli KTM nedokončí svoj šiesty Dakar. Musel odstúpiť aj v rokoch 2007, 2010, 2011, 2012 a 2016. Vlani ukončil svoje pôsobenie na začiatku šiestej etapy, keď nedokázal pokračovať po zraneniach, ktoré utrpel v predchádzajúci deň. Jakeš si vtedy pri páde potrhal väzy v pravom kolene, pomliaždil prsty na ľavej nohe a utrpel viacero odrenín. Jeho maximom zostáva štvrté miesto zo sezóny 2013, čo bol v tom čase historicky najlepší výsledok v podaní Slováka. V roku 2015 vyhral dve etapy v záverečných troch dňoch. Jediným slovenským zástupcom na Rely Dakar 2017 v kategórii motocyklov zostal Štefan Svitko, ktorému pred piatkovou etapou patrila skvelá tretia pozícia. Jeho doterajším maximom druhé miesto z vlaňajška.


Talianska vláda vyčlenila peniaze na obnovu ostrova Ischia

Na pomoc zemetrasením zničeného ostrova vyčlenili prvých sedem miliónov eur.

RÍM. Sedem miliónov eur v utorok vyčlenila talianska vláda na pomoc pre zemetrasením zničený ostrov Ischia. S odvolaním sa na oznámenie samotnej vlády o tom informovala agentúra DPA. Kabinet na utorkovom zasadnutí vyhlásil tiež v tomto obľúbenom dovolenkovom stredisku neďaleko pobrežia Neapolu "stav núdze". Ostrov Ischia zasiahlo v pondelok 21. augusta zemetrasenie s magnitúdou 4,0. Ako upozornila agentúra DPA, zemetrasenie bolo síce čo do intenzity mierne, jeho dôsledky však znásobil sopečný pôvod tohto ostrova a zlá kvalita tamojších domov a budov. Ohlásených sedem miliónov eur je určených na okamžitú pomoc a odhady škôd. Presné vyčíslenie škôd a plány na obnovu ostrova sa budú musieť ešte len pripraviť. Ostrov by mal v utorok podvečer navštíviť taliansky prezident Sergio Mattarella. Zemetrasenie na ostrove pri Neapole, ktorý je v lete vyhľadávaným cieľom dovolenkárov, si vyžiadalo najmenej dvoch mŕtvych a 39 zranených. Približne 2600 ľudí prišlo o svoje príbytky.


Nesrovnal verí, že poslanci návrh na úplný zákaz hazardu schvália

Primátor Bratislavy predloží vo štvrtok na rokovanie zastupiteľstva návrh na úplný zákaz hazardu v meste.

BRATISLAVA. Primátor Bratislavy Ivo Nesrovnal robí všetko pre to, aby bola vôľa približne 100-tisíc Bratislavčanov, ktorí chcú zakázať hazard v meste naplnená, a preto vo štvrtok predkladá na rokovanie mestského zastupiteľstva návrh VZN o úplnom zákaze hazardu v Bratislave. Agentúre SITA reakciu primátora poskytla Katarína Kohútiková z Oddelenia komunikácie a marketingu Kancelárie primátora. „Pevne veríme, že poslanci mestského zastupiteľstva jeho návrh podporia a vyhovejú tak všetkým podpísaným pod petíciou za zákaz hazardu,“ uviedli v stanovisku. Primátor reagoval aj na slová poslanca NR SR a mestského poslanca Bratislavy Jána Budaja, ktorý v stredu 15. februára vyzval primátora Bratislavy Iva Nesrovnala, aby po strate petičných hárkov vyvodil osobné konzekvencie a konzekvencie v úrade. „To, že polícia prípad posudzuje ako stratu bezcenného papiera, je urážka priamej demokracie," povedal Budaj. „Primátor Bratislavy Ivo Nesrovnal ako štatutárny zástupca hlavného mesta SR Bratislavy a súčasne ako predseda petičného výboru petície proti hazardu podal ešte v auguste 2016 trestné oznámenie na neznámeho páchateľa pre podozrenie zo spáchania trestných činov v súvislosti s chýbajúcimi petičnými hárkami petície proti hazardu,“ reagovala Kohútiková.Avšak poslanec Ján Budaj vyjadril presvedčenie, že poslanci petícii vyhovejú. Podľa neho je medzi poslancami odhodlanie zrušiť hazard. Avšak dodal, že ani po prijatí nariadenia nebude možné hovoriť o dokonalom zákaze hazardu, keďže týmto sa nezakážu napríklad ani stávkové kancelárie. Iniciátorkou petície Bratislava proti hazardu je tiež poslankyňa NR SR Veronika Remišová, podľa ktorej je Bratislava len krok od kľúčového hlasovania o tom, či hlavné mesto bude zamorené stovkami herní alebo nie. „Minulý rok, keď z bratislavského magistrátu zmizlo 3 039 hárkov s vyzbieranými podpismi od ľudí, sa už zdalo, že celú petíciu a prácu stoviek dobrovoľníkov sa podarilo ľuďom so zlými úmyslami zmariť. Drzosť ľudí, ktorí sa takýmto spôsobom snažia za zachovanie hazardu, nemá hranice. Preto sme spolu s kolegami podali trestné oznámenie na neznámeho páchateľa," povedala. Ako uviedla, pred niekoľkými dňami od polície dostali uznesenie o odmietnutí trestného oznámenia. „Ako jeden z dôvodov vyšetrovateľ uviedol, že ukradnutím 3 039 listov papiera nebola spôsobená škoda 266 eur. Škodu teda polícia určovala podľa ceny použitého kancelárskeho papiera. Za každým hárkom však boli hodiny a hodiny práce dobrovoľníkov, a preto nás mrzí, že polícia si nedala námahu, aby páchateľa odhalila. Pritom hárky boli uložené priamo v kancelárii na úrade magistrátu," dodala s tým, že občania si svoju úlohu v Bratislave splnili a jasne vyjadrili svoj názor, že herne v hlavnom meste nechcú. „Teraz sú na rade mestskí poslanci a pevne veríme, že budú rešpektovať vôľu obyvateľov tohto mesta," uviedla Remišová. Pre zrušenie hazardu v Bratislave vyzbieral petičný výbor 136 139 podpisov Bratislavčanov na 8 018 hárkoch. Všetky podpisy na hárkoch z odovzdanej petície proti hazardu v hlavnom meste SR Bratislave skontrolovali, platných bolo 98 118 podpisov. Cieľom petície, ktorú spustilo hlavné mesto spolu s bratislavskými mestskými časťami, je zakázať hazardné hry na území Bratislavy a dosiahnuť, aby si mohli samosprávy regulovať hazard na svojom území. O návrhu všeobecne záväzného nariadenia budú poslanci rozhodovať na štvrtkovom zasadnutí mestského zastupiteľstva. VZN musí schváliť zastupiteľstvo dvojtretinovou väčšinou. „Ak ho poslanci schvália, postup bude taký, že vydané povolenia na prevádzkovanie hazardných hier budú platiť do konca roka a nové prestaneme vydávať," pripomenul v januári primátor Bratislavy Ivo Nesrovnal. Licencie sa vydávajú na jeden rok. V hlavnom meste SR Bratislave je v súčasnosti podľa Nesrovnala približne tristo herní, ak poslanci schvália návrh VZN, všetky z mesta postupne zmiznú. Zákonodarcovia v novembri schválili novelu zákona o hazardných hrách. Podľa tejto novely bude na zakázanie hazardu v Bratislave a v Košiciach postačovať petícia, pod ktorú sa podpíše pätnásť percent dospelých obyvateľov mesta. V iných mestách a obciach bude treba pod zákaz hazardu tridsať percent podpisov plnoletýchV druhej polovici augusta 2016 zmizlo z bratislavského magistrátu 3 039 hárkov, pričom na jednom hárku bolo 16-17 podpisov.


Trump navštívil mestá, ktoré poznačila streľba. Vítali ho aj demonštranti

Prezident prišiel do El Pasa a mesta Dayton.

Americký prezident Donald Trump s manželkou Melaniou sa v texaskom meste El Paso stretli s tými, ktorí prežili streľbu, pri ktorej počas víkendu zahynulo 22 ľudí. Trumpovci pred El Pasom hovorili aj s obeťami streľby v meste Dayton v americkom štáte Ohio. Trumpove návštevy v oboch mestách sprevádzali demonštrácie a vlna kritiky.


Slovensko posilní na MS aj Daňo, s Černákom sa pripoja k tímu po dvojzápase s Českom

BRATISLAVA. Slovenskú hokejovú reprezentáciu posilní v príprave pred májovými majstrovstvami sveta v Bratislave a Košiciach aj útočník Marko Daňo, ktorý sa k mužstvu pripojí až budúci týždeň na zraze v Poprade spolu s obrancom Erikom Černákom. Odchovancovi Dukly Trenčín sa v zámorí skončili klubové povinnosti, keďže jeho tím Manitoba Moose nepostúpil do play off v AHL a Winnipeg Jets stroskotal už v prvom kole vyraďovacej fázy NHL. Dvadsaťštyriročný forvard strávil väčšinu sezóny na "farme" Winnipegu v Manitobe, kde odohral 51 zápasov s bilanciou 12+18. Ďalších osem štartov bez bodového zisku pridal v profilige za Colorado Avalanche. Informáciu priniesol generálny manažér slovenskej hokejovej reprezentácie Miroslav Šatan prostredníctvom svojho osobného účtu na sociálnej sieti Twitter. Národný tím sa stretne najbližšie v utorok na zraze v Piešťanoch, kde hlavný tréner Craig Ramsay privíta aj prvých hráčov z NHL. Do mužstva pribudnú obrancovia Andrej Sekera s Christiánom Jarošom a útočníci Tomáš Tatar s Richardom Pánikom. V závere týždňa Slováci odohrajú dva prípravné duely proti Česku, v piatok nastúpia v Trenčíne a o deň neskôr v Nitre. Pred MS potom absolvujú ešte dve vystúpenia - v Poprade proti Veľkej Británii (4. 5.) a v Michalovciach proti Nórsku (7. 5.).


Rajtár podal trestné oznámenie, podozrieva aj známych podnikateľov

Poslanec Sas podložil svoje trestné oznámenie podrobným popisom jednotlivých prípadov.

BRATISLAVA. Opozičný poslanec Národnej rady SR Jozef Rajtár z SaS podal v pondelok na Generálnej prokuratúre (GP) SR trestné oznámenie na neznámych páchateľov, ktorí ako organizovaná zločinecká skupina mali spáchať viacero závažných trestných činov ekonomickej povahy. Analýzou svojich predchádzajúcich trestných oznámení totiž dospel k názoru, že charakter, spôsob vykonania a následné maskovanie týchto skutkov si vyžadovalo súčinnosť viacerých osôb. Rajtár tvrdí, že tieto osoby si museli byť vedomé nezákonného konania. Medzi podozrivými sú okrem iných aj Marián K. a Ladislav B., ktorí sa na základe pochybných operácií s nehnuteľnosťami mali dopustiť viacerých daňových podvodov vrátane neoprávneného uplatnenia si odpočtu DPH. "Vražda Jána a Martiny má zastrašiť všetkých, ktorí odhaľujú pravdu. My jej musíme dať celkom iný zmysel, ako jej dali objednávatelia. Musia sa zmobilizovať aj slušní policajti a prokurátori, musia si svedomito plniť svoje povinnosti a nenechať sa zastrašiť. Nesmieme sa nechať zastrašiť, inak nám organizovaný zločin vezme slobodu a s ňou aj chuť do života," povedal Rajtár. Svoje trestné oznámenie poslanec podložil podrobným popisom jednotlivých prípadov. Informácie čerpal zo svojich vlastných zistení, ako aj z médií. "Podozrenia, že došlo k podvodom a že tieto podvody boli vykonané organizovanou zločineckou skupinou, sú silné. Silné je aj podozrenie, že sa jej darilo práve preto, lebo mala krytie z najvyšších miest v štáte. V tomto prípade nám však nepomôžu talianske justičné orgány. V tomto prípade si musíme pomôcť sami," uzavrel Rajtár. "Podanie, na ktoré sa pýtate, dňa 19. marca 2018 k 12.00 h nebolo doručené na Generálnu prokuratúru SR," uviedla hovorkyňa GP SR Andrea Predajňová. Liberáli spresnili, že trestné oznámenie Rajtár podá v popoludňajších hodinách.


Libanon má prvú ministerku vnútra v arabskom svete

Hasanová sa už v roku 2009 stala aj prvou ministerkou financií v oblasti krajín Blízkeho východu.

BEJRÚT. Nová libanonská ministerka vnútra Rajja Hasanová sa v stredu ujala funkcie ako vôbec prvá žena zastávajúca tento post v oblasti krajín Blízkeho východu. Informovala o tom agentúra AP. Libanonské politické strany oznámili dohodu na vytvorení novej vlády minulý týždeň a tak ukončili osem mesiacov trvajúcu patovú situáciu. Hasanová je jednou zo štyroch žien v 30-člennom vládnom kabinete národnej jednoty, ktorý povedie vo svojom treťom funkčnom období premiér Saad Harírí. Hasanová povedala, že výzvu zastávať post ministerky, ktorá má na starosti zavádzanie legislatívy a služby obyvateľom, prijíma. Hasanová sa v roku 2009 stala aj prvou ministerkou financií v oblasti krajín Blízkeho východu. "Pán Harírí mi prejavil dôveru dvakrát, keď mi zveril dve náročné ministerstvá. Preukazuje to jeho dôveru v schopnosti žien," povedala Rajja Hasanová, ktorej vyjadrenie zachytil abúzabíjsky webový portál The National.


V Taliansku po siedmych rokoch zatkli najvyššieho bossa kalábrijskej mafie

Antonio Pelle bol jedným z tridsiatich najhľadanejších mužov talianskeho ministerstva vnútra.

RÍM. Talianskej polícii sa v stredu podarilo zatknúť tzv. superbossa kalábrijskej mafie, ktorý bol posledných päť rokov na úteku. V súčasnosti 54-ročného Antonia Pelleho našli v podzemnom bunkri, vybudovanom pod izbami jeho bytu v mestečku Bovalino, informovala agentúra APA. Zatknutému vodcovi 'Ndranghety súd ešte v roku 2009 uložil 20-ročný trest odňatia slobody za mafiánske zločiny. V roku 2011 však utiekol z nemocnice v kalábrijskom meste Locri a zmizol bez stopy. Pelle je označovaný za šéfa klanov z obce San Luca, známej ako bašta kalábrijskej mafie, a od roku 2000 sa nachádzal na zozname 30 najhľadanejších a najnebezpečnejších zločincov, ktorý vedie talianske ministerstvo vnútra. Pelle bol údajne členom jedného z klanov 'Ndranghety, ktorých vzájomné spory viedli v auguste 2007 k masakre v nemeckom Duisburgu. Obeťami útočníkov boli vtedy šiesti Taliani, pripomína APA.


Tisíce Líbyjčanov protestovali proti konfliktom, rozohnali ich streľbou

Na demonsštrantov zaútočili vodiči s nákladnými autami s namontovanými protilietadlovými zbraňami.

BENGHÁZÍ. Tisíce Líbyjčanov sa v piatok v Tripolise zišli na masovej demonštrácii. Týmto ojedinelým protestom chceli ukázať vzdor voči súperiacim líbyjským frakciám, ktorých boje v uplynulých dňoch zasiahli a rozdelili metropolu. Na účastníkov protestu v Tripolise zaútočili vodiči s nákladnými autami s namontovanými protilietadlovými zbraňami, čím viacerých demonštrantov donútili k úteku, uviedla televízna stanica Libya's Channel. Demonštranti požadovali vytvorenie jednotnej líbyjskej armády a polície a odsudzovali samozvané milície. Niektorí vyjadrovali podporu silám generála Chalífu Haftára, ktorý na východe Líbye bojuje voči islamistom. "Nepôjdeme domov, kým sa nevyhovie našim požiadavkám," povedal jeden z demonštrantov. "Všetky milície, ktoré sem prišli z iných častí krajiny, žiadame aby okamžite odišli," dodal. Súperiace líbyjské frakcie sa vo štvrtok dohodli na prímerí v hlavnom meste Tripolis. Prímerie uzavreli na druhý deň po tom, ako milície blízke vláde národnej jednoty podporovanej OSN vytlačili svojich súperov z neuznanej vlády národnej spásy z ich sídla. Dohoda zahŕňa "okamžité" prímerie v Tripolise a stiahnutie ozbrojených milícií z metropoly do 30 dní. Vyplýva to z vyhlásenia zverejneného na webovej stránke líbyjského ministerstva obrany. V marci 2016 sa ujala moci v Tripolise vláda národnej jednoty premiéra Fájiza Sarrádža a medzinárodné spoločenstvo dúfalo, že obnoví stabilitu v krajine. Sarrádžovej vláde sa však nepodarilo získať dôveru zvoleného parlamentu so sídlom vo východolíbyjskom Tobruku, kde je pri moci tretia vláda.


Trenčín po Ševelovom odchode vyzve majstra, Slovan doma privíta Ružomberok

Pozrite si program ôsmeho kola Fortuna ligy.

BRATISLAVA. Dva kluby pristúpili k trénerským výmenám pred ôsmym kolom futbalovej Fortuna ligy 2017/2018. V Senici najprv Ladislav Hudec nahradil Ivana Vrabca a potom sa vedenie Trenčína rozhodlo odvolať Martina Ševelu, ktorého vystriedala dvojica Roman Marčok, Vladimír Cifranič. Sobota 16. septembra: ŠK Slovan Bratislava - MFK Ružomberok (17:30, vysiela Dvojka) MFK Zemplín Michalovce - FK Senica (19:00) FC Nitra - FK Železiarne Podbrezová (19:00) 1. FC Tatran Prešov - FC Spartak Trnava (19:00) MŠK Žilina - AS Trenčín (19:30) Nedeľa 17. septembra: FC ViOn Zlaté Moravce-Vráble - FC DAC 1904 Dunajská Streda (19:00) Na zverencov Hudeca čaká v sobotu domáci MFK Zemplín Michalovce. Seničanov prebral na poslednom dvanástom mieste tabuľky s dvoma bodmi, Michalovčania sú na deviatej priečke a nazbierali o päť bodov viac. Trenčín sa po siedmom kole nachádza na desiatej pozícii. Raz zvíťazil, trikrát remizoval a tri razy prehral pri skóre 11:13. Marčok s Cifraničom majú ihneď pred sebou náročnú previerku, keď sa predstavia na štadióne úradujúceho šampióna MŠK Žilina. Sobotný program odštartuje o 17:30, keď ŠK Slovan Bratislava privíta MFK Ružomberok. Proti svojmu bývalému zamestnávateľovi nastúpi český útočník domácich Jakub Mareš, ktorý je so šiestimi gólmi momentálne najlepší strelec najvyššej slovenskej súťaže. V Ružomberku prežil vydarenú minulú sezónu, dal v nej štrnásť gólov.


Šéf britského parlamentu odmietne dať hlasovať o rovnakej brexitovej dohode

Pravidlá zabraňujú hlasovaniu sa o tom istom dvakrát na jednej schôdzi.

LONDÝN. Predseda Dolnej snemovne britského parlamentu John Bercow v pondelok vyhlásil, že vláda nemôže žiadať zákonodarcov, aby znovu hlasovali o dvakrát odmietnutej dohode, ktorá upravuje odchod Británie z EÚ, ak jej znenie nebude zásadne zmenené. Bercow uviedol, že parlamentné pravidlá zabraňujú tomu, aby sa nejaký návrh či dohoda opakovane predkladali na hlasovanie počas tej istej schôdze parlamentu. Dodal, že vláda nemôže "Snemovni znovu predložiť rovnaký návrh alebo v podstate rovnaký návrh", ktorý už bol odmietnutý. Bercowovo vyhlásenie komplikuje snahy britskej premiérky Theresy Mayovej, aby zákonodarcovia jej dohodu schválili, napísala tlačová agentúra AP. Zákonodarcovia odmietli dohodu o odchode Británie z EÚ, ktorú premiérka Mayová vyrokovala s lídrami Únie, už dvakrát - v januári a minulý utorok. Mayová vedie rozhovory s odporcami dohody v snahe presvedčiť ich, aby návrh dohody o tzv. brexite podporili v treťom hlasovaní tento týždeň. Počas celej tejto patovej situácie zákonodarcovia minulý týždeň odhlasovali odklad brexitu, teda vystúpenia ostrovnej krajiny z EÚ, o najmenej tri mesiace. Šátny tajomník ministerstva pre brexit Kwasi Kwarteng britským zákonodarcom v pondelok potvrdil, že Británia požiada o odklad brexitu pred tohtotýždňovým summitom Európskej únie a bude očakávať, že rozhodnutie v uvedenej záležitosti urobí EÚ na tomto summite. Citovala ho tlačová agentúra Reuters. Summit EÚ sa bude konať 21. - 22. marca v Bruseli. "Budeme žiadať o odklad ešte pred marcovým zasadnutím Európskej rady a vláda očakáva, že Európska rada na tomto summite rozhodne, či dá súhlas s takouto žiadosťou Británie," vyhlásil Kwarteng v parlamente v Londýne. "Čo najskôr po súhlase na úrovni EÚ predložíme potrebnú domácu legislatívu, v ktorej pozmeníme stanovený deň odchodu (Británie z Únie)," dodal štátny tajomník s tým, že legislatívu bude musieť schváliť dolná aj horná komora britského parlamentu.


Sting a Wayne Shorter si prevzali ceny Polar Music Prize

Ocenenie udeľujú jednému predstaviteľovi klasickej hudby a jednému z oblasti rocku, džezu alebo bluesu.

ŠTOKHOLM. Americký jazzový saxofonista Wayne Shorter a britský spevák Sting si vo štvrtok v štokholmskom Konserthusete prevzali z rúk švédskeho kráľa Karola XVI. Gustáva hudobné ceny Polar Music Prize 2017. S laudáciom o Shorterovi vystúpila pred ďalšími hosťami vrátane iných členov kráľovskej rodiny americká jazzová basgitaristka a speváčka Esperanza Spaldingová, známa aj z vystúpenia na Bratislavských jazzových dňoch 2015, kým laudácio o Stingovi predniesol nevidomý portorický skladateľ a spevák José Feliciano, ktorý sa v dávnejšej minulosti predstavil aj na Bratislavskej lýre. Aj oboch laureátov ocenenia mali možnosť v minulosti naživo vidieť hudobní nadšenci v slovenskej metropole. Obaja ocenení umelci sa poďakovali za udelenie prestížnej ceny vyznávajúc sa, že to považujú za veľkú poctu. Rodák z Newarku v americkom štáte New Jersey Wayne Shorter (83) bol ešte v 50. rokoch minulého storočia členom kultovej formácie Art Blakey's Jazz Messengers, následne spolupracoval s množstvom špičkových jazzmanov a hrával aj v kvintete Milesa Davisa, aby stál v roku 1970 pri zrode legendárnej jazzrockovej formácie Weather Report. Jeden zo špičkových saxofonistov svojej generácie má na konte desiatku cien Grammy, ale aj množstvo iných ocenení. V jeho diskografii figuruje viac ako 20 albumov, v ktorých hral prím, ale aj množstvo ďalších pozoruhodných kolekcií, na ktorých si zahral s inými hviezdami jazzovej scény. V zdôvodnení udelenia ceny Shorterovi sa uvádza, že vo svojej tvorbe "neustále hľadal neprebádané chodníčky", pričom napísal "mnohé z najtrvácnejších skladieb v histórii jazzu". Sting (65), občianskym menom Gordon Sumner, bol v rokoch 1977-84 frontmanom hudobnej skupiny The Police, následne sa presadil aj ako sólový umelec. Medzi Stingove veľmi známe tituly patria skladby ako Every Breath You Take, Roxanne či Englishman in New York. "Ako skladateľ kombinoval Sting klasický pop s hudobným majstrovstvom a otvorenosťou voči všetkým žánrom a zvukom z celého sveta," uviedla porota v zdôvodnení Stingovho ocenenia. Súčasne pripomenula, že Sting svoje postavenie na hudobnej scéne často využíval aj na zdôrazňovanie významu rešpektovania ľudských práv. Cenu Polar udeľujú každoročne vždy jednému predstaviteľovi klasickej hudby a jednému z oblasti rocku, džezu alebo bluesu. Medzi laureátmi ocenenia figurujú v jeho doterajšej histórii osobnosti ako sir Paul McCartney, Dizzy Gillespie, Quincy Jones, sir Elton John, Joni Mitchellová, Bruce Springsteen, Ray Charles, Stevie Wonder, Bob Dylan, ale aj Witold Lutoslawski, Nikolaus Harnoncourt, Mstislav Rostropovič, Pierre Boulez, Ravi Shankar či Isaac Stern. To isté platí aj o americkom jazzmanovi Keithovi Jarrettovi, jeho krajanovi, bluesmanovi B.B. Kingovi, brazílskom hudobnom skladateľovi a spevákovi Gilbertovi Gilovi, britských rockových formáciách Led Zeppelin a Pink Floyd, ďalšom ostrovnom umelcovi Peterovi Gabrielovi, ako aj o ruskom dirigentovi Valerijovi Gergijevovi či americkom skladateľovi Stevenovi Reichovi. V ostatných rokoch rozšírili rady laureátov ocenenia aj islandská speváčka Björk a taliansky hudobný skladateľ Ennio Morricone, americké kvarteto Kronos a ikona nielen zámorského punku a novej vlny - skladateľka a speváčka Patti Smithová, americký pesničkár Paul Simon a jeho krajan čínskeho pôvodu, čelista Yo-Yo Ma, senegalský spevák Youssou N'Dour, talianska mezzosopranistka Cecilia Bartoliová či americká sopranistka Renée Flemingová. Polar Music Prize predstavuje najvýznamnejšie švédske hudobné ocenenie. Ceny, ktoré udeľuje nadácia medzičasom zosnulého manažéra skupiny ABBA Stiga Anderssona a ktoré nesú názov jeho niekdajšieho vydavateľstva, sú dotované sumou po jednom milióne švédskych korún pre každého z laureátov (v prepočte viac ako 102-tisíc eur).


Ústav pamäti národa zverejnil zoznam príslušníkov ŠtB zo západného Slovenska

Podieľali sa na potláčaní ľudských práv, občianskych a náboženských slobôd obyvateľstva.

BRATISLAVA. Ústav pamäti národa vo štvrtok zverejnil zoznam 1055 príslušníkov Štátnej bezpečnosti (ŠtB), ktorí pôsobili v Bratislave a regióne západného Slovenska v rokoch 1975 až 1989. Ako na tlačovej besede predseda Správnej rady ÚPN Ondrej Krajňák, tieto osoby sa v spomínanom období podieľali na potláčaní ľudských práv, občianskych a náboženských slobôd obyvateľstva. „Zastrašovali a vydierali obyvateľov k spolupráci," uviedol s tým, Ústav pamäti národa je prvou inštitúciou v krajinách bývalého východného bloku, ktorá zverejnil kompletnú štruktúru a obsadenie útvarov tajnej služby komunistického režimu v rokoch 1966 až 1989. Spolu totiž podľa neho ústav zverejnil spolu 4135 mien príslušníkov ŠtB, ktorí v spomínanom období pôsobili v území celého Slovenska. Podľa Vladimíra Palka zo sekcie dokumentácie ÚPN sa príslušníci ŠtB v spomínanom období podieľali na "boji s vonkajším a vnútorným nepriateľom, ochrane socialistickej ekonomiky, sledovaní a odpočúvaní záujmových osôb alebo emigračných, nacionalistických a iných protištátnych centier". Správa ŠtB Bratislava podliehala pod Krajskú správu Zboru národnej bezpečnosti. Na čele správy ŠtB stáli v rokoch 1975- 1983 Michal Kasan, v rokoch 1983-1986 Štefan Homola a v rokoch 1986-1989 Ladislav Horák. „Zverejnené informácie môžu slúžiť najmä obyvateľom západného Slovenska, ktorí sa rozhodli spoznať pravdu o svojej minulosti," zdôraznil Krajňák. Zoznam môžu záujemcovia nájsť na internetovej stránke ústavu www.upn.gov.sk.


NEKROLÓGFrancúzsku ženu stelesnila ako nikto iný. Zomrela herečka Danielle Darrieuxová

Vo filmovom priemysle pôsobila osemdesiat rokov a zahrala si vyše sto rolí.

Volali ju D.D. - a bolo to dávno predtým, ako niekomu vôbec napadlo volať iniciálkami Brigitte Bardotovú. Danielle Darrieuxová (1.5.1917 - 17.10.2017) sa vo filmovom priemysle, a to nielen francúzskom, pohybovala vyše osem desaťročí. Odohrala viac ako sto hereckých rolí a v určitom období sa dokonca stala aj akousi celosvetovou ikonou - ženy napodobňovali jej účes, mužom brala dych krásou, recenzentom zas talentom. Danielle Darrieuxová zomrela vo veku sto rokov. Jej partner Jacques Jenvrin pre médiá uviedol, že sa necítila dobre od nedávneho pádu. Rodáčka z Bordeaux mala k umeniu blízko už od detstva, pôvodne však nechcela byť herečkou. Na Parížskom konzervatóriu vyštudovala hru na violončelo a klavír. Prvého hereckého konkurzu sa zúčastnila, keď mala štrnásť rokov. Získala na ňom oveľa viac ako len prvú filmovú rolu v snímke Le Bal. Producent jej rovno ponúkol päťročný kontrakt. Svet je skutočne zvláštny. V tomto kontexte je úloha umelca priniesť trochu uvoľnenia a radosti. “Nádherná mladá Darrieuxová vedela hrať inštinktívne, bola talentovaná speváčka a tanečnica,” píše o nej portál Variety. “Čoskoro jej vstúpilo do cesty množstvo ďalších ponúk. V tridsiatych rokoch sa objavila v mnohých hudobných komédiách.” Pri nich však neskončila - presunula sa k romantickým filmom, neskôr aj historickým drámam. Snímka Mayerling sa stala okamžitým medzinárodným úspechom. Čoskoro Paríž vymenila za Hollywood a podpísala zmluvu so štúdiom Universal. Šlo však skôr o podľahnutie tlaku prostredia - ona sama nikdy nemala veľké ambície preraziť v americkom filme. Do Francúzska sa vrátila ešte pred skončením nacistickej okupácie, v roku 1940. Pre nacistami kontrolovanú produkčnú spoločnosť natočila niekoľko filmov, spolu s ďalšími francúzskymi hviezdami šla na výlet do Nemecka. Na herečku sa zniesla vlna kritiky - napokon jej však fanúšikovia odpustili a D. D. zostala populárnou aj po vojne. Nešpecializovala sa na žiaden konkrétny žáner, mala široký záber. Medzi najslávnejšie snímky, v ktorých si zahrala, patrí napríklad ľúbostný príbeh La Ronde, muzikál Rich, Young and Pretty, špionážny triler 5 Fingers či snímka Červený a čierny natočená podľa Stendhalovej klasiky. “Existuje len málo herečiek, ktoré by stelesnili predstavu mnohých o tom, ako by mala vyzerať francúzska žena, tak dobre, ako Danielle Darieuxová,” píše britský Guardian. “V tridsiatych rokoch začínala v rolách naivky, v štyridsiatych a päťdesiatych rokoch však bola sofistikovaná. Dôstojný a čarovný prejav si vo filmoch ponechala aj pri vstupe do nového storočia.” V šesťdesiatych rokoch šlo natáčanie pre účely filmového plátna bokom. Miesto toho sa sústredila na televíznu tvrobu. V tých sedemdesiatych zas Danielle Darrieuxová začala vystupovať na Broadwayi či nahrávať hudbu. Aktívnou zostala aj v staršom veku. Dokonca aj po príchode nového storočia naďalej hrala. Po roku 2000 ju diváci mohli vidieť v šiestich snímkach. Keď sa jej v roku 2004 Cinémotions pýtal, aké je tajomstvo jej úspechu, odpovedala jednoznačne: “Vždy som vkladala väčšie úsilie do môjho súkromného života ako do kariéry. Nikdy som nedovolila, aby mi úspech stúpol do hlavy. Nikdy som si nemyslela, že som úspešnou navždy, a ani že úspech je úžasný.” Na umení milovala to, že neteší len ju, ale aj iných. “Svet je skutočne zvláštny,” povedala zas v rozhovore pre francúzsky L’Express ešte v roku 1997. “V tomto kontexte je úloha umelca priniesť trochu uvoľnenia a radosti."


Bratislavská ZOO oslávila Svetový deň zvierat pokrstením zubrieho mláďaťa

Najmladšia členka skupiny zubrov sa narodila 7. augusta 2017.

BRATISLAVA. Zubor európsky patrí medzi najväčšie európske suchozemské cicavce. Najradšej obýva zmiešané lesy s mierne podmáčanou pôdou. Živí sa trávou, lístím, kôrou kríkov a stromov, lišajníkmi a machmi. Mláďa zubra európskeho pokrstili v nedeľu.


Trumpova delegácia pricestovala do Jeruzalema

Na otvorenie veľvyslanectva prišla okrem iných aj dcéra amerického prezidenta Ivanka.

JERUZALEM. Dcéra amerického prezidenta Ivanka Trumpová pricestovala v nedeľu s manželom Jaredom Kushnerom do Izraela na pondelkové otvorenia veľvyslanectva USA v Jeruzaleme. Pár, z ktorého každý je poradcom šéfa Bieleho domu Donalda Trumpa, sa zúčastní na slávnostnom podujatí. Samotný Trump na otvorení ambasády prítomný nebude, predpokladá sa však, že vystúpi s príhovorom prostredníctvom videomostu z Washingtonu. Americkú delegáciu dopĺňajú minister financií Steven Mnuchin a námestník ministra zahraničných vecí John Sullivan, informoval spravodajský portál stanice BBC. Trumpovo rozhodnutie preložiť americké veľvyslanectvo z Tel Avivu do Jeruzalema a uznať ho de facto za hlavné mesto Izraela pobúrilo Palestínčanov. Tento krok prišiel v súvislosti so 70. výročím vzniku moderného židovského štátu, rozchádza sa však s dlhodobou politikou neutrálnosti USA ohľadom tejto otázky. Menšie dočasné veľvyslanectvo Spojených štátov bude otvorené v budove amerického konzulátu v Jeruzaleme, zatiaľ čo väčší zastupiteľský úrad zriadia neskôr, keď sa do Jeruzalema presťahuje zvyšok ambasády z Tel Avivu. Izraelský premiér Benjamin Netanjahu podľa BBC označil tento krok za dôvod na oslavy. Izrael považuje Jeruzalem za svoje "večné a nedeliteľné" hlavné mesto, kým Palestínčania si nárokujú východnú časť Jeruzalema za metropolu pre svoj budúci štát. Izrael obsadil východný Jeruzalem počas šesťdňovej vojny v roku 1967, celé mesto vyhlásil v rozpore s rezolúciami OSN za svoje hlavné mesto v roku 1980. Predseda palestínskej samosprávy Mahmúd Abbás označil presun americkej ambasády za "facku storočia". Európska únia vzniesla voči Trumpovmu rozhodnutiu ostré námietky a väčšina veľvyslancov členských krajín EÚ v Izraeli bude pondelkové podujatie bojkotovať. Očakáva sa však účasť diplomatov z Česka, Maďarska a Rumunska. Britské médium dopĺňa, že prítomní by mali byť aj prezidenti Guatemaly a Paraguaja; obe krajiny sa totiž po Trumpovom kroku tiež rozhodli presunúť svoje ambasády do Jeruzalema.


Britská easyJet sa možno presťahuje do Írska

Odtiaľ by potom prevádzkovala lety v rámci Európskej únie.

LONDÝN. Britská nízkonákladová letecká spoločnosť easyJet uvažuje o tom, že požiada Írsko o poskytnutie prevádzkovej licencie, aby aj po odchode Británie z Európskej únie mala zabezpečený prístup ku krajinám EÚ. Informovali o tom agentúra DPA a denník The Irish Times. Šéfka spoločnosti Carolyn McCallová v utorok (15. 11.) uviedla, že easyJet pravdepodobne na budúci rok požiada o získanie osvedčenia leteckého prevádzkovateľa v inom štáte Európskej únie s cieľom "zabezpečovať lety v rámci členských štátov EÚ aj po vystúpení Británie z únie". Očakáva sa, že jednou z krajín, ktorá by pre easyJet pripadala do úvahy, je Írsko. Ďalšími by mali byť Holandsko alebo Cyprus. To potvrdil aj hovorca leteckej spoločnosti. "Diskutujeme s viacerými krajinami," uviedol. Írsko by pre easyJet bolo logickým riešením. Okrem iných výhod bude po brexite jedinou krajinou v rámci EÚ, kde sa hovorí anglicky. Navyše, Británia aj Írsko majú veľmi podobný právny systém. Spoločnosť očakáva, že náklady s tým spojené ju vyjdú v období dvoch rokov zhruba na 10 miliónov libier (11,54 milióna eur). Za obchodný rok 2015/2016, ktorý sa skončil v septembri, zaznamenala firma zisk pred zdanením 495 miliónov libier, čo medziročne znamená pokles o 28 %. Čiastočne sa pod to podpísalo práve júnové referendum, v ktorom Briti nečakane zahlasovali za odchod krajiny z Európskej únie. To následne viedlo k prudkému poklesu kurzu libry.


Slovenky v plážovom volejbale dosiahli kariérne maximum

LAUSANNE. Slovenské reprezentantky v plážovom volejbale Natália Dubovcová a Andrea Štrbová so ziskom 3000 bodov figurujú na 27. mieste vo svetovom rebríčku Medzinárodnej volejbalovej federácie (FIVB) k 4. marcu 2019. Ide o nové maximum dvojice, v úvode januára boli Dubovcová so Štrbovou na 30. priečke. Do renkingu sa ráta osem najhodnotnejších výsledkov páru počas ostatných 365 dní, na čele sú Kanaďanky Brandie Wilkersonová a Heather Bansleyová (5540 b.). Dubovcovú a Štrbovú premiérovo do elitnej tridsiatky posunul úspešný vstup do nového roka na štvorhviezdičkovom turnaji World Tour v holandskom Haagu (2. - 6. 1.), kde obsadili 5. pozíciu a v play-off zdolali aj trojnásobnú olympijskú šampiónku Kerri Walshovú Jenningsovú z USA. O tri miesta nahor sa teraz úradujúce slovenské šampiónky posunuli po tom, ako stratili účinnosť bodové príspevky za minuloročný turnaj najvyššej kategórie Five stars (Major) v americkom Fort Lauderdale (27. 2. - 4. 3. 2018). V provizórnom rebríčku olympijskej kvalifikácie do Tokia 2020 patrí Slovenkám 18. miesto, od septembra na troch turnajoch celkovo vybojovali 1160 bodov. Výpovedná hodnota tohto rebríčka bude postupne stúpať, keďže páry budú mať za sebou väčší počet turnajov a do boja vstúpia všetky elitné dvojice. Dubovcová a Štrbová sa po dlhšej fáze prípravy vrátia do turnajového kolotoča v závere apríla na štvorhviezdičkovom turnaji v čínskom Sia-mene (24. - 28. 4.). Svetový rebríček Medzinárodnej volejbalovej federácie (FIVB) pre plážové volejbalistky k 4. marcu 2019:


Desaťtísíce Francúzov protestovali proti návrhu zákona o umelom oplodnení

Prístup k formám asistovanej reprodukcie lesbám a slobodným ženám povoľujú už viaceré krajiny.

PARÍŽ. Desaťtísíce konzervatívnych Francúzov pochodovali v nedeľu v Paríži na protest proti návrhu zákona, ktorý by umožnil lesbám či slobodným ženám podstúpiť procedúry asistovanej reprodukcie, ako napríklad tzv. mimotelové oplodnenie (in vitro fertilizácia - IVF). Nezávislé francúzske médiá odhadli účasť na 74.500 ľudí, píše agentúra AFP. "Kde je môj otec?" stálo na niektorých z pútačov demonštrantov, medzi ktorými nechýbali členovia katolíckych zoskupení, konzervatívci i krajne pravicoví aktivisti. Pochodovali z Luxemburských záhrad do štvrti Montparnasse, pričom prešli okolo budovy francúzskeho Senátu, uvádza agentúra AP. Organizátori protestu tvrdia, že sa na ňom zúčastnilo až 600-tisíc ľudí. Polícia hliadkovala pozdĺž trasy pochodu. Snažila sa zabrániť najmä stretom s aktivistami z komunity LGBT, ktorí v meste organizovali menšiu protidemonštráciu na podporu zmienenej legislatívy. Obe podujatia však mali pokojný priebeh, píše AP. Viacerí účastníci konzervatívneho pochodu kričali heslá ako "Sloboda, rovnosť, rodičovstvo!" v zhromaždenom dave boli Francúzi rôznych vekových skupín, napríklad aj rodičia s deťmi či starší ľudia. Demonštranti tvrdia, že kontroverzná legislatíva odoberie deťom právo na otca. Zástancovia legislatívy zase argumentujú tým, že právo porodiť dieťa by mala mať každá žena bez ohľadu na svoju sexuálnu orientáciu, či skutočnosť, že je alebo nie je vydatá. Tvrdia tiež, že oponenti návrhu zákona sa snažia vo Francúzsku zachovať zastaraný patriarchálny systém. Vláda francúzskeho prezidenta Emmanuela Macrona sa však domnieva, že v spoločnosti v tomto smere dochádza k vývoju a procedúry umelého oplodnenia by už nemali byť prístupné len neplodným a zosobášeným heterosexuálnym párom. Prístup k formám asistovanej reprodukcie lesbám a slobodným ženám povoľujú už viaceré krajiny, do ktorých za týmto účelom cestujú aj niektoré Francúzky. Návrh zákona v septembri schválilo Národné zhromaždenie - dolná komora francúzskeho parlamentu a ešte ho musí schváliť Senát. Legislatíva je súčasťou širšieho návrhu zákona o bioetike, v súlade s ktorým by náklady na podstúpenie procedúry umelého oplodnenia hradilo všetkým ženám pod 43 rokov francúzske zdravotníctvo. Legislatíva by tiež povoľovala, aby deti, ktoré prišli na svet takýmto spôsobom, mohli po dovŕšení 18 rokov zistiť totožnosť darcu spermie, z ktorej boli počaté. Zákon sa však netýka počatia prostredníctvom tzv. náhradných matiek, ktoré je vo Francúzsku zakázané.